הוועדה המיוחדת לפניות הציבור, כנסת 24, פרוטוקול מספר 37, 2022-06-27 09:00

אלון טל: בוקר טוב לכולם, אני מתכבד לפתוח את הישיבה של הוועדה המיוחדת לפניות ציבור.

אלון טל: היום כ"ח בסיון תשפ"ב, 27 ביוני 2022.

אלון טל: נושא הדיון: מנחת מטוסים, שבימים אלה בעצם נסלל לאורך חוף הבונים.

אלון טל: אני ביקרתי באתר לפני קצת יותר משבוע, ובאמת מדובר באחד האזורים הכי חשובים בארץ משני היבטים: קודם כול פנאי ונופש – חוף הכרמל ידוע, לדעתי, בתור החוף הכי יפה לאורך הים התיכון וגם זה אזור שהוא עדיין חקלאי.

אלון טל: ובמדינה שמתמודדת לדעתי עם אתגר משמעותי בקשר לביטחון מזון, מדינה שמייבאת כ-80% מהקלוריות שלה, אי-אפשר לוותר על שטחים חקלאיים.

אלון טל: ואיכשהו בתוך אזור שכזה, שהוא כפרי לחלוטין, אנחנו נקבל את המנחת השלישי באורכו במדינת ישראל.

אלון טל: ונשאלת השאלה: האם הוא נחוץ?

אלון טל: כמה זה עולה לנו?

אלון טל: למה זה שמה?

אלון טל: כאשר אני עד עכשיו לא מצאתי מישהו שיש לו הסבר למה צריך מנחת בהיקף כזה.

אלון טל: הוועדה הזאת כמובן מתבססת על תלונות.

אלון טל: קיבלנו הרבה תלונות מהציבור באזור.

אלון טל: ביקשתי ממר אלחנן שוורץ, שהוא גם חבר מועצה במועצת חוף הכרמל, ורחל שלם לדבר.

אלון טל: ואז אני מודה מאוד למר אסיף איזק, ראש המועצה, שנמצא בתוכנית חינוכית מיוחדת, אבל הסכים להיות אצלנו בזום.

אלון טל: יש לכל אחד מכם ארבע-חמש דקות, אני מבקש שתהיו תמציתיים.

אלון טל: תציגו מה לדעתם הבעיה, ואנחנו ננסה לפענח את זה ביחד בוועדה בשעה וחצי הקרובות.

אלון טל: בבקשה, מר שוורץ, אתה ראשון הדוברים, אלא אם כן, רחל, את רוצה.

אלחנן שוורץ: האמת היא ששלחנו חומר, אם אתם רוצים להציג.

אלון טל: בתור פרופסור, ברגע שיש מצגת אנשים לא מגיעים - - -

רחל שלם: לא מצגת, רק תמונה אחת.

אלון טל: אוקיי, אפשר לשים תמונה.

אלון טל: בבקשה, אפשר להעלות את זה, נשמח.

אלחנן שוורץ: בוקר טוב, תודה רבה על ההזמנה.

אלחנן שוורץ: אני חבר מליאה במועצה אזורית חוף הכרמל.

אלחנן שוורץ: הסיפור של מנחת הבונים, וירחיבו את זה פה עוד מעט, אבל המנחת עצמו קיים כבר משנות ה-60 בתור מנחת חקלאי.

אלחנן שוורץ: ולמעשה ב-20 השנים האחרונות הוגשו חמש תב"עות שמשנות את הייעוד, כשאנחנו פה מתמקדים בשתי תוכניות עיקריות שהוגשו ב-2015 ו-2017 ואושרו שנתיים אחר כך, שמדברות גם על שינוי ייעודים של המנחת.

אלחנן שוורץ: המנחת היום משמש בעיקר לצניחה ספורטיבית, ואחרי אסון הכרמל המנחת הזה היה אמור להפוך למנחת שישמש גם מטוסי כיבוי בחירום.

אלחנן שוורץ: ותחת העניין הזה הוגשו שתי תב"עות ב-2015 ו-2017, אחת להזזה של המנחת ולהוספת השימושים של מטוסי כיבוי, כמו גם פעילות ביטחונית בחירום, לצד פעילות הצניחה.

אלחנן שוורץ: וב-2017 הארכה של המסלול ב-1,000 מ' נוספים ל-1,800 מ' לטובת מטוסי הכיבוי.

אלון טל: מי היה היזם של ההארכה, שביקש להוסיף 1,000 מ'?

אלחנן שוורץ: היזם היה גם המועצה האזורית חוף הכרמל, שהצטרפה כיזם, וגם מר דן מוקדי שנמצא כאן.

אלון טל: תודה רבה שבאת, נשמח לשמוע ממך בהמשך.

דן מוקדי: - - -

אלון טל: ודאי.

אלון טל: אתה לא נושא הדיון, אבל יש לך ידע חשוב.

אלון טל: בבקשה.

אלחנן שוורץ: ובעצם הסיבה הרשמית הייתה לטובת מטוסי הכיבוי.

אלחנן שוורץ: אנחנו אחרי זה הבנו שמטוסי הכיבוי שנמצאים היום בארץ בכלל לא צריכים מרחקים כאלה ארוכים.

אלחנן שוורץ: ומה שאנחנו מבינים היום, שבעצם נסלל מסלול מאוד מאוד ארוך, שיכול לשמש להרבה מאוד שימושים אחרים, זה מה שבעיקר מפריע לנו.

אלחנן שוורץ: ותחת העניין הזה גם שמורת טבע מאוד ייחודית שנקראת שמורת המלחה, באזור של דרומית לנווה ים, לכיוון הבונים, מערבית למסילה, שמורה שתוכננה על ידי רט"ג, על ידי רשות הניקוז בחוף הכרמל, שאמורה הייתה להיות בית גידול לח מאוד מאוד נדיר, שרוב בתי הגידול הלחים בארץ כבר נכחדו.

אלחנן שוורץ: השמורה הזאת בפועל בוטלה מחשש לציפורים, למרות שאני אגיד שבמצגת שהוצגה לוועדה המחוזית הראו ששדות תעופה אחרים בעולם חיים ליד אגמי מים, ליד ציפורים ואין עם זה שום בעיה.

אלחנן שוורץ: יש שם חוות דעת של חנן ליס, שגם היה לדעתי ברת"א, שהציג שם חוות דעת שהכול בסדר, ואף על פי כן השמורה הזאת בוטלה.

אלון טל: אני רוצה להבין מה זאת אומרת "השמורה הזאת בוטלה", תוכל להיות יותר מפורט?

אלחנן שוורץ: אני אגיד שזאת שמורת טבע שהייתה אמורה להיות מוכרזת בעבודה מאוד רצינית - - -

אלון טל: תכף נשמע מהמשרד להגנת הסביבה.

קריאה: - - -

אלון טל: סליחה, אדוני, פה אני מחליט מי מדבר.

אלון טל: כשאני אבקש שתדבר תדבר, לא כרגע.

אלון טל: בינתיים יש עוד שני אנשים שידברו, אתה נדמה לי חמישי ברשימה.

אלון טל: כן, בבקשה.

אלחנן שוורץ: אז אני אגיד שהרעיון להכריז על שמורת הטבע שהוגש לוועדה המקומית, לוועדה המחוזית, בפועל בוטל, הוקפא.

אלחנן שוורץ: כרגע המועצה ביחד עם רט"ג רוצים לאשר שם שמורת טבע הרבה הרבה יותר מצומצמת.

אלחנן שוורץ: זה כבר לא יהיה בית גידול לח, זה יהיה בית גידול יבש.

אלחנן שוורץ: אנחנו לא ממש מבינים מה הולך להיות שם, אם בכלל.

אלחנן שוורץ: להבנתנו זה רק לצאת ידי חובה ולהגיד: בכל זאת יש שם שמורת טבע.

אלון טל: נשמע מהמשרד להגנת הסביבה לאן פניהם מבחינה זאת וכו'.

אלחנן שוורץ: ואנחנו מבינים, יותר חמור מהכול, כבר יש עבודות בשטח.

אלחנן שוורץ: העבודות התחילו במהלך השנה האחרונה.

אלון טל: אבל יש תוכנית מאושרת, למה שלא תהיה - - -

אלחנן שוורץ: קודם כול זה בסדר שיש עבודות.

אלחנן שוורץ: הבעיה שכל פעם אנחנו מוצאים חריגות.

אלחנן שוורץ: לדוגמה, עד היום לא הוגש שם היתר בנייה.

אלחנן שוורץ: עד היום העבודות נמצאות שם מכוח התב"ע, בהתחלה תחת סעיף שמאפשר לסלול דרכים, ולהבנתנו לסלול מנחת שדה תעופה זה לא תחת הגדרה של דרך.

אלחנן שוורץ: אז הוועדה המקומית הוציאה צו הפסקת עבודה לרכבת, הם בכל זאת המשיכו תחת סעיף אחר, שמאפשר - - -

אלון טל: מי הוציא את צו ההפסקה?

אלחנן שוורץ: הוועדה המקומית לתכנון ובנייה חוף הכרמל.

אלון טל: אוקיי.

אלון טל: יפה.

אלחנן שוורץ: אנחנו מבינים היום שהתוכניות שנמצאות אצל הקבלן – אגב, הקבלן זה רכבת ישראל.

אלחנן שוורץ: עוד שאלה שנגיע אליה אחר כך: איך הרכבת סוללת שדה תעופה שאמור בסופו של דבר להיות נכס פרטי?

אלחנן שוורץ: העבודות שמתבצעות שם מתבצעות מחוץ לתחום התוכנית.

אלחנן שוורץ: גם בתוך התוכנית כמובן, אבל גם מחוץ לתחום התב"ע, גם בחלק הצפוני, גם בחלק הדרומי שגובל בנחל שנקרא נחל מהר"ל.

אלחנן שוורץ: ואנחנו מבינים שהתוכנית הזאת תצטרך לעבור עוד שינויים, מתוך מטרה לגדול, מתוך מטרה להתפתח, ואנחנו לא מבינים מה המטרה, כי המטרות שלשמן הוגדרו בתב"ע בהחלט יכולות להיות בתוך תחום השטח שניתן ולא צריך להגדיל מעבר.

אלחנן שוורץ: אבל אנחנו מבינים שכנראה הולך להיות פה משהו מעבר, שדה תעופה שהוא יותר גדול.

אלחנן שוורץ: הרקע שהאיר את כולנו בעצם היה המועצה הארצית לתכנון ובנייה, שבנובמבר בחנה את תיקון 13 לתמ"א 1, תפרוסת אתרי תעופה, וזיהתה במנחת הבונים פוטנציאל להרבה מאוד שימושים נוספים – גם תעופה פנים-ארצית, תעופה מסחרית, מסוקים, דברים אחרים.

אלחנן שוורץ: כרגע זה אמור להגיע לדיון במועצה הארצית, אנחנו לא יודעים מתי אבל בחודשים הקרובים, והמטרה שלנו בתור מועצה אזורית זה כמובן להגביל את השימושים לשימושים שמותרים – כיבוי אש, צניחה, חירום, זהו.

אלון טל: תודה רבה.

אלון טל: אני אבקש מרחל שלם, אנא תציגי את עצמך, מה הרקע שלך לדיון, ואיך את רואה את הבנייה או סלילת המנחת.

רחל שלם: אני אדריכלית, בעבר הייתי מהנדסת המועצה של חוף הכרמל, וגם אדריכלית של הוועדה המקומית חוף הכרמל, כעשר שנים הייתי במועצה.

רחל שלם: ומאז אני עובדת בתחומי המועצה בתוכניות בניין עיר, זאת אומרת כל הנושא של תב"עות, תוכניות בניין עיר, זה היום העיסוק העיקרי שלי בכל מושבי חוף הכרמל.

רחל שלם: אז אני רוצה קצת להכניס אתכם לתמונה הזאת או לסרט הזה שאנחנו פה עוברים בחצי שנה האחרונה, מאז נובמבר 2021, כשאנחנו מבינים שהמנחת שהיה עד עכשיו מקום תיירותי לצניחה חופשית, מאוד ידוע ומאוד חביב, מוצע בתוכנית של תפרוסת שדות תעופה כשדה תעופה, עם כל מיני תוספות וכל מיני אפשרויות אחרות.

רחל שלם: ומפה אנחנו מתעוררים, זה רק בחודשים האחרונים.

רחל שלם: מה שאלחנן קודם הסביר, הוא דיבר שבמקום הזה יש חמש תוכניות מאושרות.

רחל שלם: זה נכון, חמש תב"עות מאושרות כולן.

רחל שלם: ואני רוצה לחזור ל-2004 – ב-2004 יש תוכנית מסודרת למנחת קטן שמשמש לצניחה, פרויקט תיירותי מאוד יפה, כשהמסלול של הטיסה למעשה משמש כבר משנות ה-90 כמסלול למטוסי ריסוס בשטחים החקלאיים.

רחל שלם: והתוכנית הזאת הראשונה מ-2004 קובעת כבר כדבר ראשון שהמסלול הקיים, המנחת או רצועת האספלט שעוברת שם, היא צמודה מדי לרכבת, היא לא במרחק הנכון, קובעת שהמסלול הקיים ייהרס, וקובעת שהמסלול החדש המאושר ב-2004 יהיה מזרחית.

רחל שלם: מערבית זה הים, קודם יש לנו את הים, אחרי זה יש לנו את הרכבת ואחרי זה את המנחת.

רחל שלם: זאת אומרת, כל השטח שבין המנחת הקיים, שהוא מיועד להריסה והופך להיות לשטח חקלאי, המנחת מוצע מזרחית לו.

רחל שלם: מנחת ברוחב 19 מטר, באורך נדמה לי 800 מטר, אבל משהו בפרופורציה נכונה, לשמש את הנושא התיירותי, לשמש ארבע מטרות.

אלון טל: מתי בפועל הממדים החדשים התחילו לעלות?

רחל שלם: ב-2004.

רחל שלם: אחרי זה היו כמה תוכניות קטנות.

רחל שלם: אני קופצת מ-2004 ל-2015-2014, וזה אחרי שבדצמבר 2010, סוף 2010, השריפה הגדולה בכרמל, אסון הכרמל כמו שכולם מכירים.

רחל שלם: ואז מתחילה תוכנית מאוד גדולה להארכת המסלול, הרחבתו, בתוספת זכויות, שימושים.

רחל שלם: כל המתחם הצנוע הזה מקבל פנים חדשות.

רחל שלם: הארכת המסלול הסופית, התוכנית שאושרה ב-2018, מדובר על מסלול באורך 1,800 מ'.

רחל שלם: הארכת המסלול שהוצגה בפני הוועדות, בפני אנשים שהיו במועצה, למעשה הייתה מכמה סיבות - - -

אלון טל: את היית אז מהנדסת המועצה?

רחל שלם: לא, אני כבר לא.

רחל שלם: אני רק גרה במושב הבונים.

אלון טל: אז כשהיה הדיון הזה ב-2014 כבר לא עבדת במועצה?

רחל שלם: לא עבדתי, לא ידעתי.

אלון טל: אוקיי, תמשיכי בבקשה.

רחל שלם: לא היה בכלל שיתוף ציבור.

רחל שלם: לתוכניות החדשות של הארכת המסלול, שזה 2015, 2016, 2017, 2018, הציבור יודע על זה אולי דרך הנציגים שלו, אבל לא אוספים את האנשים ומסבירים להם.

אלון טל: יש לך שתי דקות להגיע לפואנטה.

רחל שלם: למעשה בתוכנית האחרונה של הארכת המסלול זה לא רק למטוסי כיבוי, זה גם כדי להתרחק ממפגעים של המטוסים, וגם כדי להיטיב עם המטוסים, עם כל הטיסה ועם הצניחה, ופתאום אנחנו רואים מנחת באורך 1,800 מ', ברוחב של 90 מ'.

רחל שלם: הרוחב של המסלול אומנם הוא 30, אבל הרוחב של הרצועה 90.

רחל שלם: כל השטח הזה עד רצועת הרכבת למעשה נכנס לתחום התוכנית עד רצועת הרכבת.

אלון טל: מה ההשלכות הסביבתיות והחברתיות של מסלול כפי שאת רואה את זה?

רחל שלם: עכשיו אנחנו רואים מה בונים בשטח.

רחל שלם: וזה מה שמדהים, לראות את הגודל של הדבר הזה.

אלון טל: אבל איך ישפיע הגודל?

רחל שלם: הינה, זה כבר הטיל בעיה של הנושא של ציפורים.

רחל שלם: הנושא של הטבע.

רחל שלם: קודם כול, כמו שאלחנן הזכיר, רשות הניקוז, רט"ג, קידמו במשך שנים עם הרבה מאוד השקעה גם של מנהל מקרקעי ישראל, כ-400,000 שקל נתנו להם לתכנון מהקרן לשיקום של המנהל.

רחל שלם: יש קרן כזאת.

רחל שלם: והן עשו תוכניות ברמה מאוד גבוהה, באמת, לתפארת מדינת ישראל, משהו מאוד מאוד מכובד.

אלון טל: ואותה תוכנית לא יכולה לחיות עם המנחת בממדים החדשים לדעתך?

רחל שלם: מה שהוסבר בישיבה, דן הציג את הנושא של חוסר הבטיחות של כל האגמים האלה שהוצעו.

רחל שלם: למעשה הציעו להציף במים אגמים.

רחל שלם: במקום בריכות הדיג שהיו פעם בנווה ים, להציף כאגמים למים, והנושא של הציפורים והטבע.

רחל שלם: הכול פשוט נעצר, התוכנית נעצרה.

רחל שלם: ולמעשה היזם, שזה רט"ג ורשות הניקוז - - -

אלון טל: אז אני עוצר אותך פה, גברת שלם, כי ראש המועצה אסיף איזק נמצא בזום, ואני מאוד רוצה לנצל את הנכונות שלו.

אלון טל: אני רוצה להתנצל כלפיו, כי הוא קיבל את הזימון בהתראה מאוד קצרה, ואני ממש מעריך את הנכונות שלו לבוא ולהסביר את הראייה שלו כראש המועצה.

אלון טל: בבקשה, האם אפשר להעלות את מר איזק על המסך?

אסיף איזק: בוקר טוב, כמו שאמרת, אני חייב להעיר את ההערה הזאת.

אסיף איזק: יצא לי להשתתף בכמה ועדות בכנסת, לא יצא לי שלא מזמינים אותנו, שמיידעים אותנו ברגע האחרון.

אלון טל: אני הסברתי אתמול בטלפון.

אלון טל: קודם כול לדעתי כן הוזמנת, אבל גם אני לא ציפיתי שתוך שבוע הכנסת תתפזר.

אלון טל: אנחנו חשבנו שהסוגיה הזאת והיקף התלונות שקיבלנו מספיק חשוב כדי לסטות מזה, ואני מתנצל ומעריך מאוד את ההתגייסות שלך.

אסיף איזק: אין שום בעיה.

אסיף איזק: אני קודם כול מברך את הנוכחים.

אסיף איזק: אני אגיד מילה אחת על חוף כרמל.

אסיף איזק: סך הכול 200,000 דונם, 27 ישובים, 35,0000 תושבים.

אסיף איזק: המועצה היא עתירה בשטחי טבע וגם בשמורות טבע.

אסיף איזק: אני אגיד כמה מילים לגבי המנחת ובכלל.

אסיף איזק: אחד, מייד אחריי אני אבקש שסילביה, מנהלת האגף לתכנון ארוך-טווח תציג את הדברים.

אלון טל: למועצה יש עשר דקות, אז תחלק את הזמן.

אסיף איזק: אני אעשה את זה זריז.

אסיף איזק: המועצה שלנו עשירה בשמורות טבע, ואנחנו מקדמים ומפתחים אותן.

אסיף איזק: חשוב להעמיד דברים על דיוקם.

אסיף איזק: ב-2017, ואני מתפלא על רחל, כי היא לפחות בחלק מהזמן הייתה חלק גם מאגף התכנון של המועצה, אבל גם אחרי זה היא הייתה חלק בעשייה של הבונים.

אסיף איזק: אותנו, נבחרי הציבור החדשים, המנחת הזה פוגש ב-2018, אחרי שלמעשה ב-2017 זה עבר את הוועדה המקומית, וזה אושר באמת על הרקע של אסון הכרמל, עם עבודה מאוד משמעותית של מקורות שהניחו קו תשתית של מים, שיודע בבת אחת למלא ארבעה או שישה מטוסי כיבוי.

אסיף איזק: על רקע זה זה אושר במליאה.

אסיף איזק: גילוי נאות, אני הייתי חבר מליאה.

אסיף איזק: לא הייתי בישיבה הספציפית הזאת, אבל כנראה שגם אני הייתי מצביע בעד.

אלון טל: היום אתה רואה שבפועל המנחת ישמש לזה?

אלון טל: זאת אומרת, יש צורך?

אלון טל: הרי אני מכיר כמה מנחתים מפותחים - - -

אסיף איזק: עוד שנייה אני אגע בזה.

אסיף איזק: גם דיברנו על זה בטלפון אתמול ארוכות, אבל אני אגע בזה.

אלון טל: אבל לפרוטוקול אני רוצה שתציג.

אסיף איזק: לפרוטוקול אני אגיד את הכול, אין בעיה.

אסיף איזק: אז ב-2017 זה עבר את הוועדה המקומית, כי זו תב"ע בסמכות מחוזית.

אסיף איזק: גורמי התכנון נמצאים פה, וחשוב להגיד שמי שלא יודע, לכל תב"ע יש נספחים, גם נספחים סביבתיים שנדרשים לעשות.

אסיף איזק: אני לא מכיר את כל הנספחים, אבל גם נספחים של רעש, רחל מכירה את זה טוב.

אסיף איזק: כשזה אושר בוועדה המחוזית ב-2019 כנראה שהתוכנית עמדה בכל הדרישות שציינתי כרגע.

אסיף איזק: כמה מילים לגבי שמורת המלחה, שאני רואה שזה מאוד קרוב לליבם של חברי אופוזיציה, מי שהביא את שמורת המלחה לדיון בוועדה לתכנון ובנייה הייתה המועצה, מתוך אמירה שהמועצה רוצה לקדם את זה בדיוק כמו שזה הופיע.

אסיף איזק: מי שדחה את זה לצערי, ואני העברתי לך גם את החומרים בווטסאפ, זה חברי המליאה.

אסיף איזק: אני לא הייתי בישיבה, הייתי בחו"ל, מי שהוביל את הישיבה זה סגני לשעבר קובי ציטר.

אסיף איזק: הוועדה לתכנון ובנייה של חוף הכרמל דחתה את הרצון להקים שמורת מלחה או להיכנס כיזמית, עקב זה שהיא טענה, וזה היה רוח הדברים, שבעצם הרט"ג משתלטים על עוד ועוד שטחים במועצה.

אסיף איזק: סילביה תציג את תמונת המצב, אז תבינו את זה.

אסיף איזק: אנחנו הקמנו צוות שגם חבר המליאה שיושב בחדר הוא חלק ממנו וגם רחל היא חלק ממנו.

אסיף איזק: הצוות הזה הוא צוות שעל מנת לשמור על הסטטוס קוו ולראות שאין ולא מתפתח שדה תעופה בחוף הכרמל.

אסיף איזק: כחלק מזה אני ביקשתי בישיבת המליאה גם להכניס את שמורת המלחה.

אסיף איזק: לשמחתי, אחרי דיון ארוך, זה נכנס והמועצה תיכנס כיזמית.

אסיף איזק: אתמול הייתה ישיבה ראשונה עם נציגות של ועדה לאיכות הסביבה להקמת שמורת מלחה.

אסיף איזק: עכשיו, צריך להבין, שמורת המלחה זה בבריכות הדגים הנטושות והמוזנחות של נווה ים.

אסיף איזק: יש עוד תהליך לעשות, עוד לא הוצגו לי התוכניות, יש רק רעיון כללי.

אסיף איזק: ברגע שהרעיון יהיה אני מעריך שגם שם תהיה שמורת טבע.

אסיף איזק: זה יהיה רצף של שמורות טבע, על הרצף גם את שמורת הטבע הבונים הגדלנו עכשיו, זה אושר בוועדה המחוזית עם הסדרה של החוף שמה, ועוד ועוד ועוד.

אסיף איזק: אז זה לגבי שמורת הטבע, סילביה תרחיב בעניין הזה, חשוב להכיר את העובדות.

אסיף איזק: לגבי העניין של שדה תעופה – התב"ע שאושרה ב-2017 2017 מאשרת שלוש תכליות, כמו שאמרו קודם, שזה חירום, ביטחון ותיירות, כפי שהיא מתקיימת במקום כיום.

אסיף איזק: אני יודע היום בוודאות יותר גדולה מאשר ידעתי לפני שלושה חודשים שבהבונים לא יוקם שדה תעופה.

אסיף איזק: כל מי שעושה שימוש בטרמינולוגיה הזאת עושה שימוש לא נכון במקרה - - -

אלון טל: אדוני, אז מדוע אנחנו צריכים 1.8 ק"מ?

אלון טל: אתה לא היית שם וזו לא החלטה שלך, אבל לדעתך זה נחוץ שם?

אסיף איזק: תראה, אני קראתי קצת על הרקע שלך.

אסיף איזק: הרקע שלי – אני לא טייס וגם לא מומחה לכיבוי ואני גם לא עובד המשטרה.

אסיף איזק: הרקע שההחלטות התקבלו בהן, בטח יציגו את זה מייד בדיון, הוא על הרקע של טייסת הכיבוי.

אסיף איזק: כראש רשות אני יודע שאם חס וחלילה תהיה שריפה בכרמל הדבר האחרון שאני רוצה זה לחכות לסופר-טנקר.

אסיף איזק: ככל שיודעים לתת פתרונות במקומות אחרים זה מקובל עליי, אבל לא אני האיש שצריך להחליט את זה, גם לא הייתי האיש שהחליט את זה ב-2017.

אסיף איזק: אז זו נקודה שאפשר לבחון אותה, להסתכל בראייה אחורה ולהגיד: האם זה נכון היה או לא היה נכון?

אסיף איזק: זו שאלה טובה וצריך לבחון אותה, אני לא יודע מה זה משנה לגבי תב"ע מאושרת.

אסיף איזק: התפקיד שלנו זה שלושה וקטורים: אחד, שדה תעופה – שדה תעופה לא יהיה בהבונים.

אסיף איזק: זה יהיה בחיפה או בחדרה, בהבונים זה לא מתאים, זה לא יהיה, מהרבה מאוד סיבות, לא - - - את זה.

אסיף איזק: הווקטור השני, שנגע בזה גם חבר המליאה, זה לראות שהתב"ע מאושרת, מיושמת בשטח הלכה למעשה.

אסיף איזק: כבר הוצאנו פעם אחת צו הפסקת עבודה לרכבת, כנראה שיצא עוד אחד.

אסיף איזק: אבל עדיין זה לא משנה, גם אם זה יתעכב בעוד חודשיים-שלושה, ברגע שיצא היתר בנייה, לרכבת וליזם יש תב"ע מאושרת, ותב"ע מאושרת זה קניין, והם יממשו אותו.

אסיף איזק: הדבר השלישי זה לראות שהתכליות שרשומות בתב"ע, ותמיד הן רשומות, יש גם התחייבות כתובה של היזם, לא משתנות.

אסיף איזק: ועל זה אמרתי ואני אומר עוד פעם: אני כראש הרשות לא אתן לשינוי הסטטוס-קוו.

אסיף איזק: זאת אומרת, מנחת שמצניח אנשים מהשמיים לטובת ספורט אתגרי; שתיים, עניין ביטחוני, ויש פעילות ביטחונית במנחת, מי שיודע או לא יודע; ולמקרה של חירום, כשמדובר כרגע על טייסת כיבוי שריפות.

אסיף איזק: אלה שלושת הווקטורים.

אלון טל: מר איזק, אני מודה לך.

אלון טל: לפי החזון שלך, ואני מן הסתם מסוג האנשים שאוהב חזון, כפי שתיארת את זה לגבי המועצה, האם היית מעדיף שהמנחת הזה יהיה 800 מ' או 1.8?

אלון טל: אתה הרי למדת את הסוגיה הרבה יותר טוב ממני.

אלון טל: מה לדעתך עדיף לעתיד מועצת חוף הכרמל?

אסיף איזק: קודם כול זה ברור שעדיף שהמנחת יהיה 900 מ'.

אסיף איזק: אבל אם אני לוקח את זה ימינה, שמאלה, גם היה עדיף שאסדת הגז ב-90 ק"מ.

אסיף איזק: והינה, היא נמצאת ב-11 או עשרה ק"מ.

אסיף איזק: יש הרבה מאוד דברים שהייתי רוצה שלא ייקרו - - - אבל יש פה רציפות שלטונית.

אסיף איזק: התפקיד שלי, לאור החלטות שהתקבלו בעבר, על ידי מליאה שהייתה סוברנית להחליט, על ידי ועדה מחוזית וכל הרגולטורים שנמצאים בדיון, אני לא יכול להחזיר את זה אחורה.

אלון טל: לא, אני לא בא אליך בטענות.

אסיף איזק: אבל זה ברור לגמרי.

אסיף איזק: השאלה היא היפותטית.

אלון טל: מר איזק, אני מצטער, אני נאלץ לעצור אותך.

אסיף איזק: אין בעיה.

אסיף איזק: השאלה האחרונה שצריכה להישאל: האם באמת לטובת כיבוי זה נדרש?

אסיף איזק: ופה אני עונה על זה בשני כיוונים: אם זה נדרש לטובת כיבוי, כמובן כראש הרשות אני רוצה את זה לטובת כיבוי בלבד.

אסיף איזק: וכל היתר זה פוליטיקה מקומית, שאני שמח - - - תודה רבה על ההזדמנות.

אלון טל: קודם כול אני ממש מודה לך, ואני מבין שיש לך נציגה פה.

אסיף איזק: כן, סילביה.

אסיף איזק: תודה רבה.

אלון טל: אני מודה לך שהבהרת את הדברים, ועל הגמישות.

יוראי להב-הרצנו: רציתי לשאול אותו שתי שאלות.

אלון טל: אבל יש לו את הנציגה שנמצאת פה עכשיו.

קריאה: היא גם בזום.

אלון טל: קודם כול ברוך הבא לחבר הכנסת יוראי להב הרצנו, שמלווה הרבה מאוד מאבקים סביבתיים, לרבות כנראה המאבק הנוכחי.

יוראי להב-הרצנו: תודה.

אלון טל: אתה יכול דברי פתיחה, וגם לשאול שאלות.

יוראי להב-הרצנו: הייתי בדיון אחר על שכר המינימום בוועדת הרווחה, ולכן התעכבתי קצת.

יוראי להב-הרצנו: אבל אני שמח להיות פה, ואני שמח שאתה מנהל את הדיון הזה, שהוא דיון חשוב.

יוראי להב-הרצנו: אולי אחרי זה נשאל את נציגי הממשלה או הרשויות האחרות, אבל את הנציגה של המועצה האזורית אני רוצה לשאול: להבנתי הייתה מתוכננת באזור בין עתלית לבונים שמורת טבע, איפה את מבינה שהתוכנית הזאת נמצאת?

יוראי להב-הרצנו: האם היא ירדה מהפרק?

יוראי להב-הרצנו: למה היא ירדה מהפרק?

יוראי להב-הרצנו: האם יש לכם חשש או למישהו יש חשש מעופות או זנים אחרים של מעופפים או ציפורים שיכולים להפריע לפעילות של שדה התעופה, ולכן לא מכריזים על שמורת טבע?

יוראי להב-הרצנו: דבר שני, אני מבין שאתם מצדיקים את השדה בתכלית של בטיחות או כיבוי אש.

יוראי להב-הרצנו: האם את מכירה עוד תשתיות לאומיות כאלה שמוחזקות על ידי גורמים פרטיים במדינה, שלא על ידי המדינה?

יוראי להב-הרצנו: כי מדובר במנחת שהוא פרטי.

יוראי להב-הרצנו: הוא מופעל על ידי גורם פרטי, נמצא על שטח פרטי.

יוראי להב-הרצנו: אני לא מכיר הרבה סיטואציות או מצבים שבהם גורמים פרטיים מפעילים שירותים של ביטחון ושל כיבוי אש.

יוראי להב-הרצנו: אז אני אשמח להתייחסות שלך לשני הדברים הללו שבעיניי הם חשובים.

אלון טל: בבקשה, גברת.

אלון טל: תציגי את עצמך בבקשה לפרוטוקול, ואז נא להשיב על שאלתו של חבר הכנסת להב הרצנו.

סילביה סון לביא: שלום לכולם, אני מתכננת ערים בהכשרתי, תואר השני בתכנון ערים מהטכניון, ואני משמשת כמנהלת מחלקת תכנון ארוך טווח במועצה.

סילביה סון לביא: יש לנו גם ממצגת, אני אשמח להציג.

אלון טל: אני מצטער, יש לך שתי דקות למצגת.

אלון טל: אם זה בקשר לשאלה, אז בבקשה, אפשר לענות על השאלה.

אלון טל: אבל לעשות מצגת ארוכה - - -

סילביה סון לביא: זה גם בקשר לשאלה.

סילביה סון לביא: אוקיי, אני אתייחס לשאלות, אני אהיה יותר תמציתית.

אלון טל: אם יש לך את המצגת אפשר להתחיל להעלות את זה, אבל אנחנו מעדיפים לראות אותך בשלב זה.

אלון טל: קודם כול תעני על השאלות, ואחר כך אתן לך שתי שאלות על המצגת, בבקשה.

סילביה סון לביא: אין בעיה.

סילביה סון לביא: בסדר גמור.

סילביה סון לביא: אז קודם כול, לשאלה של המלחה, דיברנו על זה קודם, ראש המועצה התייחס לזה, אני מניחה שחבר הכנסת היה בדיון מקביל.

אלון טל: - - - להשיב לשאלותיו: האם המועצה תומכת בהקמת שמורת הטבע?

אלון טל: באיזה היקף?

אלון טל: והאם את מכירה עוד מקום בארץ שיש לנו מנחת שמופעל לטובת כיבוי ובטיחות על ידי גורם פרטי?

סילביה סון לביא: אז אני אסביר.

סילביה סון לביא: קודם כול לגבי המלחמה, אסיף התייחס לזה קודם, הייתה תוכנית שהמועצה בהחלט תמכה בה, היזם הוא רט"ג ורשות הניקוז.

סילביה סון לביא: היא הייתה בדיון בוועדה המקומית לחוף כרמל, והומלצה לדחייה לוועדה המחוזית בשל מספר הסתייגויות.

אלון טל: באיזה שנה זה היה, גברתי?

סילביה סון לביא: יש לי את הפרוטוקול במצגת, עם התאריך והכול, אז חבל שאי-אפשר לשתף את המצגת.

קריאה: 2020.

אלון טל: 2020 אומרים פה הגורמים המקומיים.

סילביה סון לביא: אז מייד אני אומר לך, אני אסתכל במצגת אצלי.

יוראי להב-הרצנו: את יכולה אבל אולי לפרט בעצמך מה היו ההסתייגויות המרכזיות שבגינן נדחתה התוכנית?

סילביה סון לביא: אני פשוט אקריא את הפרוטוקול.

סילביה סון לביא: הדיון היה ב-3 בפברואר 2020.

סילביה סון לביא: ההחלטה הייתה להמליץ לוועדה המחוזית על דחיית התוכנית עד אשר יקוימו התנאים שלהלן: אחד, יובטח כי השמורה המוצעת לא תגרום לפגיעה בבטיחות הטיסה במנחת הבונים.

סילביה סון לביא: שתיים, הוגשה חוות דעת המעריכה את הסיכון התעופתי הנובע מהקמת שמורת מלחה מיום 21 בנובמבר 2019.

סילביה סון לביא: כמו כן, הוגש מסמך המנתח את השינויים בפוטנציאל הסיכון לתעופה במנחת הבונים הצפויים משיפור וקידום שמורת מלחה בחוף נווה ים.

סילביה סון לביא: יש להעביר מסמכים אלו להתייחסות רת"א.

סילביה סון לביא: שלוש, נדרשת התייחסות המשרד להגנת הסביבה לנספח הנופי-סביבתי.

סילביה סון לביא: ארבע, נדרש סקר עצים בוגרים.

סילביה סון לביא: חמש, נדרש אישור רשות העתיקות.

סילביה סון לביא: שש, נדרש אישור ולחוף.

סילביה סון לביא: שבע, נדרש תיאום עם הרכבת לגבי חציית נחל מערות.

סילביה סון לביא: שמונה, התייחסות לנושאים שעלו בפגישת היוועצות בלשכת התכנון המחוזית וטרם נענו, כגון הצגת תפיסה כוללת של תפקוד החוף והשמורות לאורכו מעתלית ועד נחל תנינים, תיאום התוכנית מול רמ"י והתייחסות משרד הביטחון - - -

אלון טל: בקיצור, המועצה עמדה מול דילמה: או מנחת או שמורה, והחליטה אנחנו רוצים מנחת.

אלון טל: מכיוון שרשימת המכולת הזאת - - -

סילביה סון לביא: לא, לא - - -

אלון טל: סליחה, אני הייתי חבר מועצה אזורית.

סילביה סון לביא: זה לא מדויק - - -

אלון טל: סליחה, גברת, עכשיו אני מדבר, אני מבקש שתקשיבי.

אלון טל: הייתי חבר כמה שנים טובות במועצה האזורית חבל אילות, וכשאתה רוצה לקדם פרויקט אתה לא מצרף רשימה כזו, שזה בכלל לא עניינה של - - -

סילביה סון לביא: סליחה, כבוד היושב-ראש, זה לא נכון.

סילביה סון לביא: כל הדיונים, וחברי מנהל התכנון גם נמצאים איתנו פה בדיון ויודעים יותר טוב ממני, בוודאי שלתוכניות, וכמובן לתוכניות חשובות כאלה, תמיד יש תנאים להפקדה.

סילביה סון לביא: אני שוב מזכירה, התוכנית היא לא - - -

יוראי להב-הרצנו: לא, אבל, גברתי, המלצתם לדחות.

סילביה סון לביא: זו חובתנו המקצועית להציב תנאים להפקדה.

יוראי להב-הרצנו: המלצתם לדחות את הקידום של התוכנית.

סילביה סון לביא: המלצנו לדחות, אלא אם כן יקוימו התנאים שהקראתי, וחבל שאני לא יכולה - - -

יוראי להב-הרצנו: אז אני אומר שוב - - -

אלון טל: סליחה, אנחנו לא צריכים עכשיו פרשנות.

יוראי להב-הרצנו: מה שיושב-הראש אבל אמר בהקשר היום הוא מדויק, מאחר שבמידה - - -

סילביה סון לביא: סליחה, תנו לי להמשיך.

יוראי להב-הרצנו: אני אשמח אם תרשי לי להשלים את ההתייחסות שלי, זו קריאת ביניים ומותר לי.

סילביה סון לביא: אבל תן לי לענות לשאלה שאתה בעצמך שאלת.

יוראי להב-הרצנו: אז אני אומר, שבמידה שאתם תקדמו את ה-1,800 מ' של שדה תעופה באזור הזה, ודאי שתהיה בעיה של ציפורים ולא תוכלו לקדם את השמורה.

יוראי להב-הרצנו: כך שמצד אחד אתם שמים תנאים שיביאו לדחייה, ומצד שני אתם מקדמים את התנאים שימנעו את ההקמה של השמורה, ועל כן מה שהיושב-ראש אמר הוא מדויק מאוד.

אלון טל: ניתן לך עכשיו שתי דקות להשלים.

אלון טל: לא נפריע.

אלון טל: בבקשה, דברי.

סילביה סון לביא: תנו לי להשלים את התשובה.

סילביה סון לביא: תודה.

סילביה סון לביא: המידע שהקראתי עד עכשיו נגע לתוכנית שנסגרה, ואסיף דיבר על זה.

סילביה סון לביא: הייתה תוכנית ישנה שנסגרה על ידי היזם.

סילביה סון לביא: שוב אני אזכיר, היזם זה לא המועצה, היזם זה רט"ג.

סילביה סון לביא: הם החליטו למשוך את התוכנית, ולכן התוכנית נסגרה.

סילביה סון לביא: וכרגע עמלים על תוכנית חדשה.

סילביה סון לביא: עוד לא הוגשו מסמכים פורמליים.

סילביה סון לביא: הנושא של היכרות של חברי המליאה עם התוכנית החדשה – היה דיון במאי האחרון במליאת המועצה, ואלחנן שוורץ שיושב שם גם היה נוכח בדיון, וגם רחל מכירה את זה.

סילביה סון לביא: והוחלט על הקמת הרכב של צוות לקידום התוכנית, שנמצאים וחברים בצוות גם ועדת איכות סביבה של המועצה, גם אנוכי, גם רט"ג כמובן, וכל אנשי המקצוע מטעם רט"ג, כולל אקולוגים - - -

אלון טל: אז אני פשוט רוצה להבין את תשובתך.

אלון טל: ב-2020 המועצה החליטה לדחות, אבל עכשיו ב-2022 המועצה תיקנה את עצמה - - -

סילביה סון לביא: לא המועצה, הוועדה המקומית לתכנון ובנייה החליטה לא להמליץ על הפקדה של התוכנית, אלא אם כן יקוימו התנאים שהקראתי קודם, והיו עוד תנאים.

סילביה סון לביא: בסופו של יום התוכנית המשיכה לוועדה המחוזית, והוועדה המחוזית סוברנית להחליט איך שהיא רוצה, בהתאם למה - - -

אלון טל: אני עוצר אותך רק לרגע, פשוט כדי להבהיר את הנקודה.

אלון טל: אני מבין שנציג רשות הטבע והגנים נמצא בזום, אז הייתי רוצה לשמוע איך הם ראו את הדיונים, אם באמת ראו ברשות המקומית או המועצה האזורית שותף, ואם הם חושבים שבאמת אי-אפשר לקיים את התנאים.

יוראי להב-הרצנו: ואולי כשנחזור לנציגה של המועצה האזורית היא תענה לנו: איך יכול להיות שתשתית לאומית מופעלת על ידי גורמים פרטיים?

אלון טל: כן, זו שאלה הבאה, תתכונני לזה.

יוראי להב-הרצנו: אני לא מכיר דבר כזה בישראל.

יוראי להב-הרצנו: אולי גם איזושהי וילה פרטית באזור תשמש כתחנת משטרה?

יוראי להב-הרצנו: אני באמת לא מצליח להבין את זה.

אלון טל: אפשר בבקשה לשמוע את נציג רט"ג לפחות לסוגיה הזאת?

אלון טל: תכף נעשה סבב של הרשויות, אבל פשוט היה לי חשוב לחדד מה היה בדיונים ולמה יש כנראה שינוי כיוון, שאני חושב שהוא מבורך מבחינתי, לפי הערכים שלי.

אלון טל: את מוצאת את הנציג של רט"ג?

קריאה: הוא לא נמצא.

אלון טל: את יכולה עכשיו לענות לשאלה: האם זה תקין שגורם פרטי לכאורה מפעיל תשתית למטרות ציבוריות בעיקרן?

סילביה סון לביא: הייתי שמחה לענות על השאלה, אבל אני לא חושבת שאני האדם המתאים לענות על השאלה.

סילביה סון לביא: אני עוסקת בעניינים תכנוניים, ולא ערכתי סקר למי שייכים מתקני תשתית א', ב' או ג'.

סילביה סון לביא: אז לצערי - - -

יוראי להב-הרצנו: גברתי, את גורם התכנון.

יוראי להב-הרצנו: האם מקובל עלייך לקדם עם תוכנית שמדברת על הקמה של – אגב, אני לא כופר חלילה בצורך הביטחוני או בצורך למקם שם או למקם באזור מנחת או שדה תעופה לצורכי כיבוי.

יוראי להב-הרצנו: אני רק אומר: איך יכול להיות שעל תשתית פרטית מבקשים להקים, בלי להלאים אותה?

יוראי להב-הרצנו: אם הייתם מלאימים את התשתית הזאת הייתי אומר מילא.

סילביה סון לביא: אנחנו לא שם.

סילביה סון לביא: אתה צריך להבין שהליך תכנון לא עוסק בקניין ולא עוסק בעקיפין בקניין.

סילביה סון לביא: הוא עוסק בעקיפין בקניין אבל הוא לא עוסק במי יממש, לא יממש.

אלון טל: חבר הכנסת להב הרצנו, אני מכיר עוד תשתית כזו דווקא, התחנה המרכזית בתל אביב.

אלון טל: ואנחנו ראינו איזה תוצאות עלובות יש שמה.

יוראי להב-הרצנו: בה אנחנו הולכים לטפל.

אלון טל: עכשיו, אני רוצה לשאול אותך שאלה אחרונה: שמענו מראש המועצה, שהמועצה הייתה מעדיפה שהמנחת יהיה בסוף 800 מ'.

אלון טל: אני רוצה לשמוע את דעתך בתור מתכננת, מה המועצה עושה כדי להשיג את הדבר הזה?

אלון טל: כלומר, האם היא פועלת כדי לתקן את התוכנית?

אלון טל: כי לא שמעתי פה התלהבות גדולה מאוד למנחת בהיקף כזה, לפחות מהמועצה.

אלון טל: את חושבת שאפשר לתקן?

אלון טל: תוכנית כזו היא לא תורה מסיני, אפשר לתקן אם יש טעויות שהיו.

סילביה סון לביא: שנייה.

סילביה סון לביא: קודם כול בסופו של יום התוכנית מאושרת.

סילביה סון לביא: חשוב להדגיש את זה, וכולם אמרו את זה, ואני אומרת את זה שוב.

סילביה סון לביא: התוכנית מאושרת, ומרגע שהיא אושרה היא מהווה חוק לכל דבר ועניין.

אלון טל: אפשר לתקן חוקים, אפשר לתקן גם תוכניות.

סילביה סון לביא: ואם פלוני אלמוני רוצה לשנות את התוכנית, בין אם זה המועצה, בין אם זה גורם אחר, צריך להגיש תוכנית מתוקנת ולהתייחס בהתאם.

סילביה סון לביא: אבל מבחינה של האם המסלול צריך להיות 900 מ', קילומטר, 1.2 ק"מ או 3 ק"מ, יש את הרגולטורים - - -

אלון טל: אבל מה דעתך?

אלון טל: את מתכננת, את אחראית על צביון האזור לעתיד.

אלון טל: את אמרת שאת מתכננת לטווח ארוך.

אלון טל: האם את מעדיפה שיש שם 1.8 ק"מ או 800 מ'?

סילביה סון לביא: אבל אתה שואל שאלה שקשורה לכל מיני שיקולים תעופתיים.

אלון טל: אבל אני שאלתי אותך בתור מתכננת.

סילביה סון לביא: אני לא עוסקת בתעופה, אני מתכננת ערים.

סילביה סון לביא: אין לי יכולה לענות על זה.

סילביה סון לביא: שוב, אסיף אמר שהנושא של חיי אדם הוא ראשון במעלה.

סילביה סון לביא: אם לצורך הצלת חיי אדם נדרש 1.8 ק"מ – מצוין; אם נדרש 900 מ' – גם מצוין.

סילביה סון לביא: אין לי העדפה לאורך של מסלול.

סילביה סון לביא: ההעדפה שלי היא לחיי אדם וזהו.

אלון טל: אוקיי, אני מודה לך מאוד.

יוראי להב-הרצנו: אדוני היושב-ראש, אולי יש לנו מישהו מהמשרד לביטחון הפנים שאחראי על הכיבוי וההצלה?

יוראי להב-הרצנו: אז נוכל לשאול אותם.

דן מוקדי: יש במצגת שלי את כל המסמכים - - -

אלון טל: בסדר, אבל יש סדר לדברים.

אלון טל: יש עיתונאי שהעביר הרבה מאוד מידע.

אלון טל: אנחנו רוצים לשמוע את אבנר הופשטיין, שלדעתי עשה פוסט-דוקטורט בתחום לפי היקף המלל שהוא כתב על זה.

אלון טל: מר הופשטיין, אני רוצה שתתייחס לדיון, לדברים ששמעת שהם נכונים, לא נכונים.

אבנר הופשטיין: אז אני רק אגיד: אין לי סוסים במרוץ הזה, אני לא גר באזור, ואין לי שם לא נכסים בהווה ואני מניח שגם לא נכסים בעתיד.

אבנר הופשטיין: נקראתי כתחקירן לבדוק את העובדות, והעובדות הן חשובות.

אבנר הופשטיין: בסופו של דבר ב-2017 הוצגה לחברי המועצה דאז, שחלקם גם היום, משהו שנראה כמצג שווא.

אבנר הופשטיין: הם אומרים בקולם, בשמם, שהם הבינו שהם מאשרים תוכנית להארכת מנחת מ-800 ל-1,800 מ', שזה לא בטל בשישים, תחת הדרישה – דרישה – של רשויות הכיבוי בישראל לתת פתרון נוסף להציל את הכרמל שלנו.

אבנר הופשטיין: כך אמרו להם.

אבנר הופשטיין: כך זה הוצג בפניהם על ידי ראש המועצה הקודם, וכך זה הוצג בפניהם בדיון המאוד-קצר שהיה.

אבנר הופשטיין: מאוד קצר ומאוד לא ממצה.

אבנר הופשטיין: והם נקראו לדגל והצדיעו והצביעו בעד.

אלון טל: אבל אתה אומר שזו הייתה הנחה לא נכונה?

אבנר הופשטיין: אני אומר שזה חד משמעית לא נכון, אני פשוט בדקתי את זה.

אלון טל: על סמך מה?

אבנר הופשטיין: אז אני קודם כול דיברתי עם כמה וכמה גורמי תעופה אזרחיים בכירים, וגם בדקתי את הנתונים של מטוסי הכיבוי הנמצאים היום בשירותי טייסת הכיבוי, וחד משמעית המטוסים האלה, כל ה-14 הקיימים, וגם אלה שאולי יתווספו בעתיד, לא זקוקים לא ל-1,800 וגם לא להרבה פחות מכך, הטווח מדבר על בין 800 ל-1,200.

אלון טל: אז מי הציג את מצג השווא הזה?

אבנר הופשטיין: אז אני אומר: היה ראש מועצה קודם, שהוא כבר אינו בין החיים, אבל אני מניח שהוא לא פעל לבד.

אבנר הופשטיין: אבל עלתה שם שאלה של קשרי הון-שלטון בין ראש המועצה הקודם ליזם, שיש לי אליו מלוא הכבוד – גם אל ראש המועצה הקודם יש לי מלוא הכבוד וגם לראש המועצה הנוכחי יש לי מלוא הכבוד.

אבנר הופשטיין: יש קשרים פוליטיים כאלה ואחרים, שמתבטאים בתמיכה בבחירות ועוד.

אבנר הופשטיין: אבל השורה התחתונה, שאני פניתי לטייסת הכיבוי היום ושאלתי אותם: האם המנחתים הקיימים היו מספקים אתכם או שאתם צריכים עוד מנחת בצפון?

אבנר הופשטיין: זאת שאלה מאוד פשוטה שכל אזרח יכול להציב.

אבנר הופשטיין: והתשובה הייתה ברורה מאוד: אנחנו מסתפקים במה שיש במגידו, במה שיש בחיפה, במה שיש במחניים, גם בשגרה וגם בחירום, אין לנו צורך בעוד מנחת בצפון.

אבנר הופשטיין: עכשיו, אם טייסת הכיבוי אומרת את זה היום, אז זאת התשובה.

אבנר הופשטיין: ולכן אני עדיין לא הצלחתי להבין למה צריך - - -

אלון טל: אז אנחנו נחזור אליך.

אלון טל: אני רוצה לתת הזדמנות למר דן מוקדי, מנכ"ל אייר פרדייב, שנמצא איתנו, היזם.

אלון טל: אדוני, קודם כול אנחנו לא באים לשפוט אותך, אתה יזם וזה לגיטימי, ואפילו אני בתור צנחן יכול לומר שאני חושב שזה נחמד שאנשים רוצים לקפוץ ממטוסים, אני כבר סיימתי את השלב הזה בחיים שלי.

אלון טל: אבל כן הייתי רוצה לשמוע ממך את דעתך.

אלון טל: האם לדעתך זה נחוץ להפעלת העסק שלך, יותר מ-800 מ'?

אלון טל: ואיך אתה מגיב לטענות שיש פה פגיעה גם בשמורת טבע, גם בכספי ציבור למנחת מאוד ארוך ויקר שאין בזה שימוש?

אלון טל: אני מניח שאתה מכיר את הסוגיה היטב.

אלון טל: יש לך חמש דקות, זה מה שאני יכול לאשר לך.

אלון טל: זה הרבה במונחים של הכנסת.

דן מוקדי: אני אשתדל לרוץ.

דן מוקדי: הצורה שבה הדברים הוצגו כאן היא מאוד מאוד מסולפת ומבלבלת אתכם, וגם השאלות ששאלו הן שאלות שהנחות היסוד שהן יוצאות מתוכן הן פשוט לא נכונות.

אלון טל: אז תבהיר בבקשה מה לדעתך האמת.

דן מוקדי: (הצגת מצגת) קודם כול אנחנו ארגון תעופתי 22 שנה, בין 5,000 ל-10,000 תנועות מטוסים בשנה.

דן מוקדי: הרבה מאוד רישיונות ייחודיים, הכשרות ממושכות.

דן מוקדי: בשתי מילים רק אני אתייחס לדברים שנאמרו.

דן מוקדי: באופן מפתיע אושרה תוכנית להרחבת המנחת לאורך של 1,800 מ' – זה מה שכתב מר שוורץ, נכון?

דן מוקדי: אז קודם כול אני מראה את פניית צה"ל משנת 2012 –צורך מבצעי למערך הכיבוי האווירי במנחת הבונים; לנציבות כבאות והצלה ראשית – מיקומו של המנחת מהווה פוטנציאל מצוין למטוסי הכיבוי הנוכחיים, וכמובן יוכל לשמש גם כמנחת מצוין במקרה של אירוע המחייב תגבור וסיוע בין-לאומי של מטוסי הכיבוי.

דן מוקדי: וכדי להפוך את המנחת למנחת ורסטילי ומבצעי באופן מלא נדרשות הפעולות הבאות:

דן מוקדי: הראשונה שבהן זו הארכת המסלול מ-800 ל-1,800 מ'.

דן מוקדי: אני חוזר עוד אחורה.

דן מוקדי: נאמר על ידי התחקירן, וגם כנראה שככה התושבים חושבים, שנערך רק דיון אחד במועצה בנוגע להארכת המסלול.

דן מוקדי: בפועל נערכו לפחות ארבעה, הראשון שבהם היה בכלל בספטמבר 2014, כשכל ישיבה כזאת - - -

אבנר הופשטיין: לא אמרתי שנערך רק דיון אחד.

אבנר הופשטיין: לא אמרתי את זה.

אלון טל: תן לו לדבר, בבקשה.

אבנר הופשטיין: רק שלא יגיד דברים שלא אמרתי, זה הכול.

דן מוקדי: מאה אחוז.

דן מוקדי: אמרת שהיום דיברת עם טייסת הכיבוי, אבל בכתבות שלך כבר כתבת את כל מה שאמרת שהיום דיברת.

אבנר הופשטיין: לא אמרתי שהיום דיברתי.

אבנר הופשטיין: פשוט לא אמרתי את זה.

אלון טל: אני מציע לך להציג את העמדה שלך.

דן מוקדי: לא אמרת שהיום דיברת?

אבנר הופשטיין: היום דיברתי?

אבנר הופשטיין: לא דיברתי היום.

אלון טל: סליחה, אני מעדיף שאתה תציג את הדברים שלך, יש לך מעט מאוד זמן.

דן מוקדי: סליחה, אני מתנצל.

דן מוקדי: אז אחרי שמפורסם סדר-יום יש ישיבה, שבה מוצגת מצגת בדרך כלל, ואחר כך יש החלטה ויוצא פרוטוקול.

דן מוקדי: היו הרבה ישיבות כאלה, הראשונה שבהן הייתה ב-2014, שבה אני הגשתי תוכנית להארכת המסלול.

דן מוקדי: חשוב לציין שלא הייתה שום הגבלה על סוג פעילות תעופתית בשלב הזה.

דן מוקדי: רק בתוכניות המאוחרות יותר השימושים שנאמר שהורחבו – זה פשוט לא נכון – זה הוגבל לשימושים האלו.

דן מוקדי: כבר פה אתם יכולים לראות בצד שמאל את המסלול הקיים ואת ההצעה להארכת המסלול.

דן מוקדי: רואים פה את ההרחבה של כל הבינוי שהוצע, את ההגבלות על הסביבה.

אלון טל: אם אני יכול לשאול אותך בהקשר הגבלות על הסביבה, לדעתך מנחת בהיקף כזה בעצם אומר שאי-אפשר להקים שמורת טבע שתמשוך אליה ציפורים?

אלון טל: דעתך המקצועית - - -

דן מוקדי: התשובה היא לא.

דן מוקדי: לא קשור לגודל המנחת.

דן מוקדי: המנחת בהיקף שמתקיים 22 שנה לא מאפשר הקמה של שמורה, לא בסדר גודל שרצו להקים אלא גם עשירית ממנה מבחינת ציפורים, ואני תכף אתייחס לזה.

אלון טל: זאת אומרת, כל עוד יש מנחת לא תהיה שמורת טבע?

אלון טל: ציפורי הארץ לא יוכלו לדור יחד - - -

דן מוקדי: ציפורים דרות, אבל הן דרות במצבן הקיים.

דן מוקדי: מכיוון שהייתה יוזמה לתוכנית לשמורת טבע, שתכליתה הייתה להציף, כמו שנאמר כאן קודם, ולמשוך ציפורים כמו החולה – יש ציטוטים כתובים: כמו החולה – אז אם אתה שואל את דעתי - - -

אלון טל: כן, זה להחזיר - - -

דן מוקדי: זה לא להחזיר, זה לחדש.

דן מוקדי: אבל זה לא חשוב, זו תוכנית.

דן מוקדי: פשוט אמרתי להם.

דן מוקדי: הם הציגו לי את התוכנית ב-2019, אמרתי: חבל על כספי הציבור, בבקשה.

דן מוקדי: אל תשקיעו בזה כסף, כי ביחד אנחנו לא נוכל לחיות.

דן מוקדי: לא קשור לתוכנית הארכת המסלול ולא קשור לעבודות הסלילה שמתבצעות היום.

דן מוקדי: פעילות תעופתית ליד אגם החולה לא יכולה להתקיים.

דן מוקדי: ראו את מפת אגם החולה ותבינו.

דן מוקדי: זה או או.

אלון טל: אז לתפיסתך, סך כל הערכים של ישראל, עדיף שנהיה עם בית הספר לצניחה מאשר שמורת טבע.

אלון טל: אני שואל אם זו תפיסתך.

דן מוקדי: זה לא רלוונטי.

דן מוקדי: המנחת הזה קיים כבר הרבה מאוד שנים, רק ב-2019 נזכרו שב-1944 הייתה איזושהי הצפה קטנה באזור והחליטו שם לעשות תוכנית לשמורת מלחה.

דן מוקדי: ועובדה שהרט"ג משכו אותה, כי הם הבינו שהתוכנית שלהם להקים שמורה מושכת ציפורים לא יכולה להיות בטווח אפס ממקום שבו בני אדם טסים ועלולים להיהרג כתוצאה מכך.

קריאה: - - -

דן מוקדי: אז שלא יטוסו – מצוין, זה בדיוק מה שאני אמרתי: תחליטו או שמורה או מנחת.

קריאה: - - -

דן מוקדי: אז הם החליטו שמורה, והחוק החליט מנחת, וממשיכים.

יוראי להב-הרצנו: רגע, אני רוצה לשאול אותך, כי משהו פה לא ברור לי בתהליך העבודה ואני אשמח שתבהיר לי.

יוראי להב-הרצנו: אתה הרי יזם פרטי, ואני אשמח להבין מה תהליך הזרימה של אופן האישור של החוק הזה שאתה מדבר עליו.

דן מוקדי: התוכנית.

יוראי להב-הרצנו: כן, של התוכנית.

דן מוקדי: אני עושה את זה עכשיו.

יוראי להב-הרצנו: אתה הבאת מסמך מחיל האוויר.

יוראי להב-הרצנו: אתה פנית לחיל האוויר, חיל האוויר פנו אליך?

יוראי להב-הרצנו: הצגת בשקף השני שלך מסמך מחיל האוויר, ממשרד הביטחון.

יוראי להב-הרצנו: משרד הביטחון פנו אליך - - -

דן מוקדי: לא, הם פנו לשירותי הכבאות, שנאמר ששירותי כבאות אומרים שהם לא צריכים.

יוראי להב-הרצנו: רגע, תן לי להשלים את השאלה שלי.

יוראי להב-הרצנו: המשרד לביטחון הפנים שאחראי על שירותי החילוץ, הכיבוי וההצלה, הם פנו למשרד הביטחון שפנו אליך?

דן מוקדי: הם לא פנו אליי, אני רוצה להסביר לך.

דן מוקדי: המנחת, עד שהגיעו המטוסים הגדולים, שימש לכיבוי שריפות כל השנים, רחל יכולה להעיד.

דן מוקדי: מנחת הבונים שימש לכיבוי שריפות.

דן מוקדי: המטוסים היו קטנים.

דן מוקדי: ואז אחרי השריפה המטוסים גדלו.

דן מוקדי: אז מי פנה אליי?

יוראי להב-הרצנו: כן, אני רוצה להבין.

דן מוקדי: אז אני היזם, ואני יזמתי את הארכת המסלול.

דן מוקדי: הרשויות קיבלו את זה באהבה.

יוראי להב-הרצנו: לא הבנתי.

יוראי להב-הרצנו: אתה אמרת: מאחר שאני מבין שיש צורך במטוסים יותר גדולים, אני פונה אליכם כדי להגדיל את המסלול, כדי שמטוסים יותר גדולים יוכלו לבוא?

דן מוקדי: בין היתר.

דן מוקדי: אני אמרתי שתהיינה גם פעילויות נוספות ולא רק כיבוי שריפות.

יוראי להב-הרצנו: כמו מה?

דן מוקדי: כמו שמפורט בתוכנית, והאנשים יודעים היטב.

יוראי להב-הרצנו: אז תגיד לי, אני לא יודע.

דן מוקדי: פעילויות שונות למטרות תיירותיות, עם המלצה של משרד התיירות להרחיב את המנחת ל-1,800; פעילויות למטרות ביטחוניות, שאנחנו לא ניכנס אליהן כרגע; ופעילויות למצבי חירום.

דן מוקדי: כל הפעילויות שמניתי הן פעילויות מסחריות.

דן מוקדי: כל הפעילויות הן מסחריות.

דן מוקדי: גם פעילות כיבוי השריפות היא פעילות מסחרית.

יוראי להב-הרצנו: מבחינתך?

דן מוקדי: לא רק מבחינתי, מבחינת טייסת הכיבוי.

דן מוקדי: אתה לא יודע שטייסת הכיבוי היא טייסת מסחרית לכל דבר ועניין?

יוראי להב-הרצנו: אוקיי.

דן מוקדי: אוקיי.

דן מוקדי: בוא נמשיך.

אלון טל: יש לך שתי דקות לסיים.

אלון טל: אני פשוט מצטער, כי לא שמענו את משרדי הממשלה.

דן מוקדי: אבל אתם קבעתם שאין אישורים.

דן מוקדי: הוא שאל אותי על התהליך, אני רוצה לענות לו.

אלון טל: לא, התשובות שלך מדויקות וגם כנות.

יוראי להב-הרצנו: איך יזם פרטי פונה למשרדי הממשלה ומציע להרחיב - - -

דן מוקדי: אני יזם.

דן מוקדי: זה נקרא יזם.

דן מוקדי: יזם פונה, מתכנן, וחותר להשלמה ולהגשמה.

דן מוקדי: זה יזם.

דן מוקדי: יש לי חזון, ואדוני אמר שהוא מעריך חזון, ואני מימשתי אותו בסך הכול.

אלון טל: לא, זה בסדר.

דן מוקדי: נשמע לי שאתה לא כל כך בקיא בהליכי תכנון גם לפי השאלות שלך.

יוראי להב-הרצנו: אל תיתן לי - - -

דן מוקדי: אני אשמח לדבר אחרי זה.

אלון טל: אל תחלק ציונים.

אלון טל: יש לך שתי דקות, תנצל את זה, תגיד את מה שאתה רוצה לומר.

דן מוקדי: טוב.

דן מוקדי: אחרי הישיבה במליאת המועצה הייתה ישיבה בוועדה המקומית כדי לדון בתוכנית.

דן מוקדי: וזאת המצגת שהוצגה, אתם יכולים לראות את האליפסה הצהובה שמראה שוב את המתחם.

דן מוקדי: אדוני, לשים לב שזה לא מנחת לאורך חוף הבונים, כפי שציינת בתחילת הדיון, אלא מנחת בין כביש ובין מסילת הרכבת, וכל הבינוי בו הוא בשטח מופר של מחצבה נטושה.

דן מוקדי: ולכן הרשויות חשבו שאין בעיה.

דן מוקדי: הוצג הנספח האקוסטי, הוצגו כל ההשלכות.

דן מוקדי: והוועדה המקומית החליטה להמליץ לוועדה המחוזית, אפרופו השאלה על תהליך התכנון, להפקיד את התוכנית.

דן מוקדי: ומילה לגבי הפרסום, בגלל שהתושבים אמרו: אנחנו לא ידענו בכלל, הכול בא לנו בהפתעה.

דן מוקדי: אז כתוב בהחלטה של הוועדה המחוזית: מעבר לפרסום הרגיל על היזם לשלוח הודעה על הפקדת התוכנית בדואר רשום במזכירות היישובים הגובלים, שבעה יישובים.

דן מוקדי: ועוד בצד שמאל, כל הפרסום שצריך מעבר לחוק, גם בצד שמאל זה מעבר לחוק.

דן מוקדי: אבל הכול פה לפנים משורת הדין, הכול כדי שהם ידעו ויוכלו להתייחס אם הם רוצים.

אלון טל: הוגשו התנגדויות בפועל?

דן מוקדי: לא הוגשו התנגדויות.

רחל שלם: האם מישהו עיין במסמכים?

דן מוקדי: אפשר לשאול מומחית לתוכניות, שהיה לה שלט ענק בכיכר העיר בכניסה למושב הבונים.

דן מוקדי: 60 יום אני נסעתי וראיתי את השלט הזה תלוי.

דן מוקדי: שלחתי לך גם אימייל.

אלון טל: אוקיי.

אלון טל: בסדר, זה לא - - -

דן מוקדי: אם זה לא מעניין אז אני אפסיק, אבל יש לי עוד הרבה דברים מעניינים.

אלון טל: אז אני רוצה שתסביר לנו לדעתך: המנחת הזה שיוקם ואתה מפעיל אותו, לאיזו מטרה?

דן מוקדי: רק שנייה, אדוני, תסתכל על סיכום התוכנית, ההליך התכנוני – שני דיונים ברמה המחוזית - - -

אלון טל: אני - - - ההליך התכנוני המתוקן - - -

דן מוקדי: לא, אבל הוא גם היה עמוק וממושך – ארבעה דיונים ברמה המקומית, תיאום עם בעלי הזכויות, יידוע היישובים, פרסום לציבור.

דן מוקדי: עכשיו הם מופתעים.

אלון טל: בסדר.

אלון טל: אין לנו זמן לעבור על תהליך התכנון.

אלון טל: אני לא בא לחלק ציונים לראש – אני שואל אותך עכשיו, בתור היזם שאמור להפעיל תשתית גדולה שאזרחי ישראל משלמים הרבה כסף כדי לסלול אותה, ואתה מקבל את זה מתנה, כנראה.

דן מוקדי: לא, אני לא מקבל שום דבר כמתנה.

אלון טל: אוקיי, אני לא רואה שאתה הוא זה שמוציא את הכסף עכשיו לסלול את המסלול.

דן מוקדי: אתה לא יודע, אדוני.

אלון טל: אז אני אשאל.

אלון טל: בוא נתחיל מזה: כמה כסף אתה השקעת בסלילת המסלול החדש של 1.8 ק"מ?

דן מוקדי: א' המסלול החדש רק נסלל עכשיו; ב' לי יש הסכם עם הרכבת שאני לא יכול לפרסם אף פרט מתוכו.

אבנר הופשטיין: חשוב לציין, הרכבת מכחישה שיש לה הסכם סודי איתך.

אבנר הופשטיין: מישהו לא אומר פה אמת.

דן מוקדי: לא, קל לסובב את הדברים.

דן מוקדי: ראינו, קראנו.

אלון טל: אני שואל אותך, אם אתה רוצה לומר לפרוטוקול: האם אתה בתור היזם שאמור להפעיל את זה השקעת מכספך בסלילה הנוכחית, או שזה באמת כל כולו כסף של הרכבת?

דן מוקדי: קודם כול יש פעילות לא רק של סלילה, יש פעילות של הסדרה תכנונית, יש פעילות של הסדרת הזכויות בקרקע.

דן מוקדי: השקעתי מיליונים רבים.

אלון טל: בסדר, שמעתי את התשובה.

יוראי להב-הרצנו: אני עדיין רוצה לשמוע את משרדי הממשלה.

דן מוקדי: הינה האישורים של משרדי הממשלה.

דן מוקדי: יש פה המון אישורים.

דן מוקדי: תראו סתם מקרה החלטת הוולנת"ע.

אלון טל: אדוני, אני פתחתי ואמרתי שאין לי - - -

דן מוקדי: לא, אבל תראה מה חושבת המועצה הארצית לתכנון ובנייה.

דן מוקדי: היא חושבת שאחרי כל ההרחבות האלה ההרחבה המוצעת היא מצומצמת בשטחה, צמודת דופן לשטחים המיועדים לפיתוח, ואינה חלה על שטחים פתוחים או חקלאיים רגישים במיוחד.

דן מוקדי: חשוב לדעת מה המועצה הארצית במדינת ישראל חושבת.

דן מוקדי: אחר כך היא חושבת: שטחי ההתארגנות והחניה כבר אושרו בתוכנית קודמת, ותוכנית זאת רק מאריכה את המסלול ואינה מהווה שינוי מהותי של המרחב.

דן מוקדי: זו הסמכות העליונה.

דן מוקדי: גברת דלית זילבר חתומה.

דן מוקדי: המשרד להגנת הסביבה.

דן מוקדי: רגע, לא מעניין אתכם - - -

אלון טל: אני שואל את השאלות פה ואתה עונה.

אלון טל: אנחנו בכנסת, אנחנו חוקרים הרבה תלונות.

אלון טל: אני מבקש, קצת התייחסות.

אלון טל: השאלה שלי: עכשיו, כשתקבל את המנחת, מה יהיה שם?

אלון טל: התושבים רוצים לדעת איזה סוג פעילות - - -

דן מוקדי: רק מה שמאושר בתוכנית.

קריאה: מה מאושר בתוכנית?

אלון טל: מה החזון שלך להפעיל את זה?

אלון טל: אתה היום מפעיל בית ספר לצניחה.

דן מוקדי: פעילות המיועדת למטרות תיירותיות – המילה צניחה בכלל לא מוזכרת במטרות התוכנית – בשטח המקום בלבד.

דן מוקדי: אני לא הולך עכשיו לפרט את כל התוכניות העסקיות שלי.

דן מוקדי: פעילות המיועדת למטרות ביטחוניות.

יוראי להב-הרצנו: אדוני, מדינת ישראל משלמת 53 מיליון שקלים כדי לשפר את התשתית שאתה מתכוון לעשות בה שימוש - - -

דן מוקדי: לא, רק כדי לשמור עליה.

דן מוקדי: זה הרכבת תגיד, אני לא - - -

יוראי להב-הרצנו: בוא תעמיד אותי על טעותי, זה המסמך שיש בידיי.

יוראי להב-הרצנו: אז הציבור משלם 53 מיליון שקלים באמצעות רכבת ישראל, כדי לעבד את התשתית שעליה אתה פועל.

יוראי להב-הרצנו: אני אשמח לדעת - - -

דן מוקדי: אני לחלוטין לא הגורם לענות לך על השאלה.

אלון טל: סליחה, תן לו להשלים את השאלה.

אלון טל: הוא חבר כנסת, אתה אורח שלו - - -

דן מוקדי: אני מתנצל.

דן מוקדי: אדוני, אני שמעתי את השאלה ואני לא אוכל להשיב עליה, אני מתנצל.

יוראי להב-הרצנו: אתה לא יכול להשיב לציבור מה התכליות או מה הפעילויות - - -

דן מוקדי: אני עניתי.

אלון טל: אמרת:

אלון טל: אני לא הולך לחשוף את - - -

דן מוקדי: והפעילות השלישית שהיא מצבי חירום, שגם על זה שאלת איך יכול להיות שזה מופעל בידי גורם פרטי.

אלון טל: אוקיי.

אלון טל: אנחנו סיימנו עם זה.

אלון טל: אנחנו עכשיו רוצים לשמוע ממשרדי הממשלה.

דן מוקדי: אדוני, יש לי רק בקשה אחת: להראות את האישורים של שירותי הכבאות.

אלון טל: אני מניח שיש, אנחנו נשמע - - -

דן מוקדי: רגע, אני רוצה להראות עוד משהו.

דן מוקדי: יש פה מפת ערכיות אקולוגית של בתי גידול מימיים של רשות שמורות הטבע, ורמת ערכיות ללא ערכיות.

דן מוקדי: זה השטח.

דן מוקדי: להיכנס לאינטרנט ולראות.

דן מוקדי: ללא ערכיות.

אלון טל: אדוני, סיימת לדבר עכשיו, אני מבקש שתחכה.

דן מוקדי: אתה רוצה לראות את האישורים של שירותי הכבאות?

אלון טל: לא, אני לא רוצה כרגע לראות את זה, אני אחזור אליך.

דן מוקדי: אוקיי.

דן מוקדי: יש את כל האישורים של משרד ראש הממשלה - - -

אלון טל: סליחה, אתה רוצה שאני אוציא אותך?

אלון טל: אני רוצה שתשתתף, אבל אני מנהל את הדיון ולא אתה.

אלון טל: תודה רבה.

אלון טל: אנחנו רוצים לשמוע קודם כול מרט"ג, כי לא היית קודם, אני מבין שנציג רט"ג נמצא.

אלון טל: הייתי רוצה לשמוע באמת אם מדובר באזור שהוא מופר, אין לו ערך אקולוגי, ושבעצם שמורת המלחה איננה נחוצה מבחינת המגוון הביולוגי בישראל ושמירתו.

אלון טל: בבקשה, ניר.

אלון טל: שמענו פה שני דברים שונים.

אלון טל: שמענו מראש המועצה שיש דווקא רצון עכשיו לחדש את זה, ושבעבר דחו את זה.

אלון טל: ושמענו מהיזם שבעצם אי-אפשר להקים את זה, כי זה יפגע בתעופה; ודבר נוסף, זה לא נורא כי לא מדובר בשטח ערכי מבחינה אקולוגית.

אלון טל: תבהיר לנו איך רט"ג רואה את המלחה המוצעת כשמורת טבע, בבקשה.

ניר אנגרט: שלום לכולם ותודה.

ניר אנגרט: אני אגיד רגע שמה שמדובר זה על שטח שבעבר הלא-רחוק היה בריכות דגים פעילות של קיבוץ נווה ים, שהייתה בו פעילות של ציפורים כמו בכל בריכת חורף.

אלון טל: ומה היה שם לפני 100 שנה?

אלון טל: היה שם אזור בית גידול לח?

ניר אנגרט: כן.

אלון טל: מימים ימימה מה היה שם.

ניר אנגרט: אם אני אגיד בכמה משפטים קצרים, אני חושב שזה יתרום להבנה של הסיטואציה.

ניר אנגרט: מדובר על שטח שנמצא מצפון מערב למנחת, בקרבה אליו.

ניר אנגרט: בעבר הוא היה חלק ממשבצת קיבוץ נווה ים, וכלל בריכות דגים פעילות, עם פעילות של ציפורים, כמו שאנחנו מכירים בבריכות דגים.

ניר אנגרט: באיזשהו שלב הקיבוץ נכנס להסדר מול רמ"י והחזיר את השטח של הבריכות האלה למדינה.

ניר אנגרט: הבריכות ננטשו.

ניר אנגרט: רשות הטבע והגנים קיבלה אחריות על השטח הזה, בשיתוף עם רשות ניקוז וגורמים נוספים, דרך הקרן לשטחים פתוחים, כסף של המדינה.

ניר אנגרט: הגשנו תוכנית שמדברת על שיקום האזור הזה, שבעבר הרחוק-יותר, לפני בריכות הדגים, הוא היה בית גידול לח.

ניר אנגרט: הכוונה הייתה לשים תוכנית שתשקם את השטח כבית גידול לח.

ניר אנגרט: זאת הייתה הכוונה.

ניר אנגרט: ולכן להגיד: זה שטח שאין לו ערכיות, אז כרגע - - -

אלון טל: ממה שאני יודע, 67% מבתי הגידול הלחים שהיו מימים ימימה כבר נמחקו בפועל בפיתוח של מדינת ישראל.

אלון טל: כלומר, מבחינת מגוון ביולוגי אתה רואה חשיבות בשיקום השטח הזה?

ניר אנגרט: אנחנו רואים חשיבות מאוד מאוד גדולה לשטח הזה, ולהרבה שטחים אחרים שנצטרך לפתח, כיוון שיש פה מגמה של או כיסוי של מאגרים ובריכות דגים על ידי פאנלים סולריים בצורה חלקית כזאת או אחרת, או אפילו יותר גרוע מכך פשוט הפסקה, בגלל בעיות שיש בתחום המדגה, אני לא רוצה להיכנס אליהן, אבל עובדתית אני בטוח שאנשים פה יודעים, אחוזים מאוד מאוד גדולים מגופי המים שהיו קיימים לא פעילים יותר, הופסקו בהן פעילות של גידול הדגים, ואת חלקם הולכים למלא בעפר - - -

אלון טל: אז תסביר בבקשה לוועדה, אדוני - - -

ניר אנגרט: רק אני אגיד עוד משפט אחד: ולכן אנחנו וגופים אחרים רואים חשיבות מאוד מאוד גדולה לייצר בתי גידול לחים.

ניר אנגרט: דרך אגב, גם בהקשר של הצפרות, אבל לא רק צפרות אלא גם בהקשר של מיני צומח נדירים.

ניר אנגרט: ולדוגמה, יש שם דוגמה אחרת מאוד מאוד יפה באזור קיבוץ אפק, שקידמנו תוכנית על בריכות הדגים הנטושות שמה, גם כן כשיקום בתי גידול לחים, וגם נווה ים היה יכול להיות - - -

אלון טל: אני עוצר אותך.

אלון טל: שמענו מראש המועצה, שדווקא כאשר הסוגיה או ההצעה להקים את השמורה עלתה, הוועדה המקומית דחתה את זה, וגם רט"ג ביקשה לדחות את זה.

אלון טל: ושאלנו: מדוע?

אלון טל: הוא אמר: תשאל את רט"ג.

אלון טל: ולכן אני שואל אותך: האם הרגשתם שצריך לתקן את זה או שחשבתם שזה רעיון טוב?

אלון טל: כי אתה מדבר על זה בלהט, אבל לכאורה ממה שאנחנו שמענו, בזמנו רט"ג ויתרה על השטח.

אלון טל: אז אנא, תסביר את הדיסוננס.

ניר אנגרט: אני אסביר בשלושה משפטים.

ניר אנגרט: כפי שאמרתי, הוגשה תוכנית מקורית, שכללה שמה שיקום של מקום כבית גידול לח, עם מקווה מים וכן הלאה.

ניר אנגרט: הבעיה התכנונית הגדולה ביותר של מנחת הבונים, שהקו הכחול של התוכנית כולל קרקע מנחת ולא כולל את השטח של מגבלות התעופה סביב המנחת.

ניר אנגרט: ככה התוכנית אושרה, אין מה לעשות.

ניר אנגרט: וברגע שהסתבר שיש שם קונפליקט, וכרגע יש חילוקי דעות, ורת"א לא אפשרה לנו לקדם את התוכנית המקורית שרצינו, התכנסנו עם המועצה האזורית, וגם עם היזם שנמצא פה וגורמים אחרים, והחלטנו שעדיין יש ערכיות לקדם שם תוכנית, על אותו שטח אבל עם תכנון קצת אחר, שיהיה בה פחות בתי גידול שקשורים למים עמוקים ופתוחים אלא יותר קשורים למלחה.

ניר אנגרט: אני בטוח שאני לא צריך להסביר פה את ההבדל בין בית גידול של מלחה לבין בית גידול של מים פתוחים - - - ולכן כרגע אנחנו הגשנו את התוכנית מחדש לוועדות - - -

אלון טל: אז עכשיו אם הבנו נכון, כי באמת שמענו ממפעיל המנחת שאי-אפשר מבחינת בטיחות שיהיו שם תוספת של ציפורים מעבר למה שיש ולהקים על זה.

אלון טל: אז אתה אומר שהמלחה הזאת לא יהיה בעצם בית גידול לציפורים, יהיה אולי לצומח ודברים אחרים, אבל לא ציפורים.

אלון טל: זו בעצם הראייה שלכם היום?

ניר אנגרט: פחות או יותר כן.

ניר אנגרט: יהיו שם כמובן ציפורים, אנחנו לא נגרש משם ציפורים, אבל לא ברמה שתפגע בבטיחות של שדה התעופה.

ניר אנגרט: אגב, אני רק אגיד, שגם על העניין הזה של הפגיעה בשדה תעופה יש מחלוקת, כי אנחנו לפחות השגנו חוות דעת ממומחים לתעופה, לרבות כאלה שהיו בכירים ברת"א, שאמרו – זה קצת אבסורד, אבל יש לזה הסבר, שאני לא אסביר אותו כרגע – שדווקא הארכת המסלול מאפשרת פיתוח של המקום עם ציפורים, מבלי שזה מתנגש עם המנחת, כיוון שהמטוסים עושים סיבובים יותר גדולים כדי להמריא, לנחות, מתרחקים מהמקום.

ניר אנגרט: גם חוות דעת כזאת קיבלנו.

ניר אנגרט: אבל השורה התחתונה היא כפי שאתה, כבודו, הגדרת, אנחנו כרגע מגישים את התוכנית - - -

אלון טל: אוקיי.

אלון טל: אם הבנתי נכון מדבריך, רט"ג איננה מתנגדת להארכת המסלול.

אלון טל: אני לא מדבר על זה שהיא תוכנית מאושרת, אבל בראייה שלכם.

ניר אנגרט: לא, אנחנו מתנגדים בהחלט, ואמרנו את זה במועצה הארצית במסגרת הדיונים על תמ"א 15, לפיתוח המקום כשדה תעופה בצורה משמעותית.

ניר אנגרט: אף אחד לא אמר פה מילה, זה פשוט מדהים, אבל 50 מ', 100 מ' מהמנחת לכיוון מערב, יש שטח שהוא חקלאי אבל הוא מוצף בחורף למשך חודשים, משמש כבריכת חורף עם ציפורים ברמה מדהימה בשטח משבצת של מושב הבונים, כשמושב הבונים מציע לקדם אותו כיום כהרחבת שמורת הבונים, וזה נמצא לא כמו מה שדיברנו כאן עד עכשיו, אלא נמצא בכלל מערבית למרחב הזה.

ניר אנגרט: שטח מאוד מאוד ערכי.

ניר אנגרט: אנחנו מתנגדים נמרצות להרחבת הפעילות של שדה התעופה הזה מעבר לפעילות המצומצמת שקיימת.

ניר אנגרט: אנחנו חושבים שלצידו אפשר לקדם הרחבה של שמורת טבע הבונים, עם מגוון של בתי גידול, הן באזור של שלולית החוף - - -

אלון טל: אני מודה לך מאוד.

אלון טל: אנחנו פשוט צריכים לעבור לעוד דוברים, אבל תודה רבה על ההבהרות האלה.

אלון טל: אני מבין שיש פה נציג של מינהל התכנון בזום.

אלון טל: אז בבקשה, אם אפשר.

אילנה שפרן: יש פה נציגה של הוועדה המחוזית, שהיא טיפלה בכל התוכניות המפורטות, גם של המנחת וגם של המלחה, אז אני חושבת שהיא תוכל להתייחס - - -

אלון טל: אתם תחליטו מי מתאים להופיע.

אלון טל: בבקשה, נשמח לשמוע מהוועדה המחוזית.

אלון טל: אם את מעדיפה שהיא תדבר בשם המינהל, אין בעיה.

אלון טל: שלום, הלית, ברוכה הבאה לוועדה שלנו.

אלון טל: היינו רוצים לשמוע ממך, מבחינת הראייה שלכם את האזור הזה, האם לדעתכם המסלול של 1.8 ק"מ הוא נחוץ לגבי, אני מניח, הצביון של האזור הזה כאזור חקלאי, נופש ופנאי?

אלון טל: מבחינת הראייה שלכם בוועדה המחוזית.

אלון טל: עזבו מה שהיה, אושר וכו', אבל מבחינת החזון בתור אחת שדואגת לזה.

הלית גונן: כן, מה שאושר אושר.

הלית גונן: אנחנו עוד לא הגענו לדון בסוגיה של המסלול הארוך-יותר.

הלית גונן: זו תוכנית שלא מוכרת לי.

הלית גונן: מה שהוגש אלינו זו התוכנית לשמורת מלחת נווה ים.

הלית גונן: אבל אחרי שקיבלנו מכתבי התנגדויות מכל הגורמים, רט"ג החליטו למשוך את התוכנית, ובעצם אנחנו הפסקנו את הטיפול, אנחנו לא המשכנו לטפל בתוכנית ברגע שהיא נמשכה.

אלון טל: בגלל קיומו של המנחת, במתכונת הנוכחית אפילו?

הלית גונן: ברגע שרט"ג, שהם היזמים של התוכנית, הודיעו לנו שהם מושכים את התוכנית - - -

אלון טל: אבל שמענו הרגע מרט"ג שהם מאוד תומכים, רואים בזה דבר חיוני.

אלון טל: זה שיקום שטח ושיפור.

אלון טל: היום עמדתם איננה משתמעת לשתי פנים, הם מאוד בעד.

אלון טל: אז לאור זה, זה מתקדם מבחינתכם?

הלית גונן: כרגע לא מתקדם, כי כרגע על שולחן לשכת התכנון והוועדה מחוזית לא מונחת כרגע שום תוכנית.

הלית גונן: הם אמרו שהם יגיעו להבנות והם יחזרו עם תוכנית חדשה, אבל כרגע אין על שולחננו שום תוכנית.

אלון טל: אוקיי.

אלון טל: אז אם ככה, אולי אני צריך לחזור למועצה הארצית.

אלון טל: אבל אני רוצה בכל זאת לשאול אותך בתור מישהו שעובד בוועדה המחוזית: האם לדעתך האזור הזה של חוף הבונים וכו' מתאים לפעילות אינטנסיבית של טיסות והפעלת מנחת בהיקף כזה שהוא יכול לקלוט סילונים ועוד מטוסים גדולים?

אלון טל: איך את רואה את זה?

אלון טל: כי סך הכול זו תוכנית שאפשר לתקן אותה, אם אנחנו חושבים שהיא איננה מתאימה.

הלית גונן: אני מודה שקשה לי לענות על השאלה הזאת.

הלית גונן: זו שאלה שאנחנו לא שקלנו אותה ולא דנו איזה משקל לתת למנחת ביחס לשמורה.

אלון טל: המועצה האזורית ניסתה לעצור את העבודה.

אלון טל: מה דעתכם?

אלון טל: הם חושבים שאולי צריכים לעצור.

אלון טל: האם מינהל התכנון לא הקדיש לזה מחשבה אם יש פה פגיעה?

אלון טל: את היית רוצה לחיות במושב סמוך למנחת בהיקף כזה?

אלון טל: אני שואל, לא יודע.

הלית גונן: העמדה האישית שלי אני לא חושבת שהיא רלוונטית פה.

אלון טל: היא מאוד רלוונטית, כי את אומרת מקצועית לא בדקתי.

הלית גונן: אני בתור תושבת עמק יזרעאל גם לא רוצה לחיות ליד אולי נתב"ג שיגיע.

הלית גונן: אבל זה לא קשור לעמדה האישית שלי, אלא לעמדה של לשכת התכנון והוועדה המחוזית.

הלית גונן: ושוב, עדיין לא הגענו לסיטואציה שנדרשנו לזה, בגלל שהתוכניות נמשכו, ובעצם לא קיימנו על זה דיון.

אלון טל: אוקיי.

אלון טל: אז אני מבין שזה מצב, אני מודה לך מאוד.

אלון טל: אני מבין שיש נציגים של רשות התעופה האזרחית.

אלון טל: דוד מנשה, בקשה, שמעת את כל הדיון.

אלון טל: בוא תעזור לנו להבין את הנחיצות של המנחת בהיקף כזה, ואם באמת היום בלי זה אי-אפשר לעשות כיבוי.

אלון טל: אני חושב שגם אם אני הייתי ראש מועצה והיו אומרים לי: בלי מנחת כזה אי-אפשר לשמור על חיי אדם באזור.

אלון טל: האם זה לדעתך המצב, שאין פתרון?

אלון טל: אז בבקשה, שמעת את השאלות, אבל זו השאלה העיקרית שהייתי רוצה לשמוע ממך.

מוטי שמואלי: כן, בוקר טוב.

מוטי שמואלי: קודם כול אני מנהל אגף תשתיות תעופתיות ברשות התעופה האזרחית.

מוטי שמואלי: והתשובה היא כן, חד משמעית.

מוטי שמואלי: ב-zoom out ובמשפט אחד: תשתיות התעופה בישראל הן חסרות.

מוטי שמואלי: חסרות הרבה מאוד תשתיות, נסגרות בדיוק לסגמנט הזה של התעופה הפנים-ארצית.

מוטי שמואלי: נסגר שדה דב בעבר הלא-רחוק, עומד להיסגר – זה כבר הוחלט – שדה התעופה בהרצליה, ואין עדיין פתרונות חלופיים.

מוטי שמואלי: ואנחנו סובלים במגזר התעופה מחוסר גדול.

מוטי שמואלי: המנחת הזה הוא אחת הדוגמאות הבודדות למנחת שהוקם בצורה הכי מסודרת והכי חוקית מכל ההיבטים – קרקע שהוקצתה על ידי רשות מקרקעי ישראל, ייעוד הקרקע הוא מנחת, יש לזה תב"ע מאושרת, כל תהליכי התכנון עברו את כל התהליכים המסודרים.

מוטי שמואלי: ובסופו של דבר, אני לא אחזור על דברים שנאמרו פה, יש פה תב"ע מאושרת למסלול, שהוא אומנם מוארך, אבל התוכנית, ואני מצטט מהוראות התוכנית: פעילות המיועדת לשרת את המנחת ושימושי פנאי ונופש במסגרת הפעילות התיירותית המתקיימת במקום בלבד.

מוטי שמואלי: כלומר, הארכת המסלול לא מאפשרת – לא פיזיקלית, פיזיקלית היא מאפשרת – אבל היא לא מאפשרת שימושים נוספים במנחת.

מוטי שמואלי: ככה שאני רוצה להרגיע.

מוטי שמואלי: אנחנו כרשות התעופה האזרחית היינו רוצים לראות את המנחת הזה מתפתח, ויש כוונות כאלה וזה נדון במסגרת עדכון 13 לתמ"א 1, שדן בכל נושא התעופה במדינת ישראל הפנים-ארצית.

מוטי שמואלי: ובהחלט בראייה הארצית של מינהל התכנון רואים במקום הזה צורך לאומי חשוב מאוד לפיתוח התעופה.

מוטי שמואלי: אבל לא שואלים אותנו כרגע, זה לא קיים.

אלון טל: אז שמענו את ראש המועצה שאמר:

אלון טל: אני לא ארשה להרחיב שם את שדה התעופה.

מוטי שמואלי: מכבד אותו מאוד.

אלון טל: אבל השאיפות שלכם הן אחרות.

מוטי שמואלי: זה לא השאיפות שלנו.

מוטי שמואלי: יש פה צורך לאומי.

מוטי שמואלי: יש תהליכי תכנון, אנחנו מדינת חוק.

מוטי שמואלי: הדברים יידונו איפה שהם צריכים להידון במועצה הארצית, בוולנת"ע וכו' וכו'.

מוטי שמואלי: ואם תהיה התנגדות והראייה הכוללת לא תאפשר שימושים נוספים, אז הם לא יהיו.

אלון טל: ואיך אתה מתייחס לחלופות, לפחות לצורך הכיבוי?

אלון טל: כי הבנתי שזה בעצם הדבר של חיפה, מגידו וכו'.

אלון טל: האם היום הם יכולים לספק לנו את הפתרון לכל הסופר-טנקרים שבזמנו היו נחוצים לכיבוי השריפה בכרמל?

מוטי שמואלי: חד משמעית לא.

מוטי שמואלי: וזו לא העמדה שלי, זה המשטרה - - -

אלון טל: מדוע לא?

מוטי שמואלי: אז רק להסביר, ראינו פה מכתב מחיל האוויר שבעבר הפעיל את טייסת הכיבוי, עכשיו זה עבר למשרד לביטחון הפנים.

דן מוקדי: יש פה עוד שלושה מכתבים שלא הבאתי.

מוטי שמואלי: בסדר, אני אתכלל.

אלון טל: יש לנו את המומחה פה.

מוטי שמואלי: אני לא מומחה.

מוטי שמואלי: הפעלת מטוסי הכיבוי עברו לאחריות של המשרד לביטחון הפנים, למשטרת ישראל.

מוטי שמואלי: גם הניתוח של אורך המסלול הנדרש נעשה בתיאום מלא עם היחידה האווירית של המשטרה, וחד משמעית הם העידו שהם צריכים את התוספת.

מוטי שמואלי: עכשיו, לא רק שהם צריכים, הם גם הוכיחו שהם השתמשו במנחת הזה לא פעם ולא פעמיים ולא שלוש.

מוטי שמואלי: וככל שיהיו להם יותר תשתיות סביב האזורים המועדים לשריפות, אזור הכרמל, כן ייטב.

מוטי שמואלי: זה להצלת חיים.

מוטי שמואלי: אגב, הם לא נמצאים שם כל הזמן, הם מתכוונים רק לפרוס לשם, להכין תשתית.

מוטי שמואלי: ולא סתם הקימו לשם קו מים שיוכל לספק את אספקת המים למטוסי הכיבוי.

מוטי שמואלי: חד משמעית התוספת היחידה שהוגדרה בתוכנית היא למטוסי כיבוי.

מוטי שמואלי: ככה שיש פה תוספת שהיא רק – לצערי, היינו רוצים יותר – היא רק להצלת חיים, לכיבוי אש וכו'.

מוטי שמואלי: עכשיו, ככל שהמסלול יותר ארוך יותר רחב הוא מאפשר הפעלה יותר בטוחה.

מוטי שמואלי: חשוב להגיד, גם מבחינת חוות הדעת שלנו וגם בתוכנית מוגדר היטב, זה כתוב בתוכנית, שבזכות הארכה של מסלול והזזתו צפונה זה משפר את העניין הסביבתי – זה מרחיק מהאגמים ומהאזורים שהציפורים נמצאים, זה מרחיק מיישוב הבונים, זה ישפר את האפשרות להתרחק מיישובים ולעשות המראות ונחיתות יותר צפונה.

מוטי שמואלי: בקיצור, יש פה win-win situation: השתמשו פה רק בקרקע מופרת, ניצלו את כל השטח המופר לאורך המסלול שיאפשר המראה ונחיתה בבטיחות.

מוטי שמואלי: בקיצור, יש פה win-win-win situation.

מוטי שמואלי: עכשיו, האם יהיו פה בעתיד יותר פעילויות?

מוטי שמואלי: הלוואי שכן.

מוטי שמואלי: אבל אנחנו מדינת חוק, יש פה ראייה תכנונית כוללת.

מוטי שמואלי: ואם המדינה תחליט שאפשר לעשות פה יותר פעילויות - - -

אלון טל: אני עדיין לא קיבלתי תשובה לשאלתי: גם חיפה, שאני מבין שגם יש לפחות הרבה מחשבות על הארכת המסלול, גם יש את כל המסלולים הצבאיים באזור, האם הם לא יכולים לתת מענה באותם מקרים שנצטרך באמת הגדלה מסיבית של צי המטוסים הקיימים לכיבוי?

מוטי שמואלי: זה לא מספיק.

מוטי שמואלי: זה אזורים שונים.

אלון טל: כמה זמן זה לוקח לטוס משדה תעופה חיפה לכרמל?

מוטי שמואלי: שוב, תלוי איפה השריפה.

מוטי שמואלי: אני לא מומחה בכיבוי, אבל טייסת הכיבוי מבחינה אווירית עובדים על סבבים כמה שיותר קצרים.

מוטי שמואלי: זאת אומרת, מבחינת הרצון שלהם או התפעול היעיל שלהם הם צריכים שלוש דקות.

אלון טל: אני שאלתי כמה זמן זה לוקח - - -

מוטי שמואלי: שוב, תלוי לאיזה אזור.

מוטי שמואלי: יכול להיות שזה שלוש דקות, יכול להיות - - -

אלון טל: בית אורן, איפה שהייתה השריפה.

מוטי שמואלי: אני לא יודע לחשב.

דן מוקדי: אפשר הערה חשובה בהקשר הזה, אדוני?

דן מוקדי: במלחמה חיפה בטיווח ומגידו מושבת בגלל רמת דוד.

דן מוקדי: זו התשתית היחידה שתוכל לפעול בלחימה.

מוטי שמואלי: אגב, כל התשתיות שבהן פועלת טייסת הכיבוי, שהיא גם אגב חברה מסחרית פרטית, כל התשתיות הן במנחתים פרטיים.

מוטי שמואלי: כולן.

אבנר הופשטיין: אני יכול רק להקריא את תגובת טייסת הכיבוי, כפי שנמסרה לנו?

אבנר הופשטיין: זה ציטוט מדויק: טייסת הכיבוי עובדת ממנחת קדמה בדרום וממנחת מגידו, המנחת הראשי בצפון שנותן מענה מצוין לתרחישי שריפה בהרי הכרמל.

אבנר הופשטיין: יתרה מכך, ניתן לבצע שימוש מבצעי גם במנחת חיפה ובמנחת מחניים בצפון.

אבנר הופשטיין: כמו כן, טייסת הכיבוי הגיבה שסופר-טנקר הוא לא חלק מהתו"ל יותר.

אבנר הופשטיין: אין סופר-טנקר עם כוונה להשתמש בו בעתיד.

אבנר הופשטיין: וגם בנוסף לזה, הם מתכוונים להפסיק שימוש עתידי במטוסים מחו"ל לגמרי.

אבנר הופשטיין: התשובה היא: יש לנו אחד מחילות האוויר הטובים והמתקדמים בעולם, אין סיבה שנפנה לסיוע אווירי מחו"ל כשכאן בישראל יש לנו כוח אווירי עוצמתי.

אבנר הופשטיין: בשנים האחרונות קידמנו עבודת מטה לשיתוף מבצעי-אווירי עם חיל האוויר באירועים לאומיים.

אבנר הופשטיין: תפסיקו עם הסופר-טנקר הזה, כי זה פשוט לא נכון.

אלון טל: תודה רבה.

אלון טל: אני רוצה לתת לעוד אנשים - - -

מוטי שמואלי: נדמה לי שזה לא סותר את מה שאמרתי.

דן מוקדי: ולא רק זה, הם גם לא הרשות המוסמכת.

דן מוקדי: הם לא מוסמכים.

יוראי להב-הרצנו: שאלה אליך – אולי יש צורך לפנות למשרד לביטחון הפנים, אבל אתה בתור נציגי רשות שדות התעופה – זה שכיח שיזמים פונים אליכם או לרשויות המדינה ואומרים: אנחנו מזהים שיש פה איזשהו צורך של המדינה, צורך ביטחוני, צורך של כיבוי שריפות, אני מציע לכם את התשתית שלי, שנרחיב אותה ותוכלו לעשות בה שימוש?

יוראי להב-הרצנו: או שבדרך כלל זה עובד הפוך: רשויות המדינה מעלות צורך, בוחנות, עושות מיפוי של האתרים הלאומים הפרטיים, ואז פונות?

יוראי להב-הרצנו: אני פשוט פחות נתקלתי במקרים שבהם אזרח פרטי פונה למדינה, אומר: אני מזהה פה צורך ביטחוני, תשתמשו בי.

מוטי שמואלי: קודם כול, רשות התעופה האזרחית, לא רשות שדות תעופה, זה משהו אחר לגמרי.

מוטי שמואלי: והתשובה היא חד משמעית גם וגם.

מוטי שמואלי: זאת אומרת, שוב, אנחנו בתשתיות חסרות, אין מישהו במדינה שמקים מנחתים, אין כזאת רשות.

מוטי שמואלי: כל המנחתים מופעלים על ידי אנשים פרטיים, חברות מסחריות או רשויות מקומיות.

מוטי שמואלי: וחד משמעית כן, זה לגיטימי לחלוטין.

מוטי שמואלי: יש פה איגום משאבים, יש פה עירוב שימושים.

מוטי שמואלי: זה היום סלוגן מאוד חשוב במינהל התכנון.

מוטי שמואלי: ובהחלט יש פה win-win-win situation, זאת אומרת בן אדם שמפעיל מנחת ואומר: זה מתאים גם להפעלה של מטוסי כיבוי.

מוטי שמואלי: זה פועל.

מוטי שמואלי: זה פעל בעבר.

מוטי שמואלי: הלוואי וזה לא יפעל יותר לעולם, רק בתרגילים וכו'.

מוטי שמואלי: הלוואי שלא נצטרך יותר מנחתים לכיבוי אבל כנראה שכן.

אלון טל: אני רוצה לאפשר לרכבת ישראל.

אלון טל: דוד פרץ?

דוד פרץ: כן.

אלון טל: ברוך הבא, דוד, תודה רבה.

אלון טל: קודם כול תעזור לנו להבין את היקף ההשקעה של אזרחי ישראל באותו – אני יודע שאתם בדרך כלל משקיעים במסילות ברזל, אבל פה אתם נכנסתם לתחום חדש – כמה זה עולה לנו כציבור להרחיב את המסלול ל-1.8 ק"מ?

דוד פרץ: אוקיי, אני אתייחס.

אלון טל: קודם כול לדיון וחיכית גם בסבלנות.

דוד פרץ: אני ראש אגף ביצוע ברכבת ישראל.

דוד פרץ: אנחנו מבצעים פרויקטים בכל הארץ, פרויקטים לאומיים – תחנות רכבת, מסילות רכבת חדשות, ישנות משפצים, והכול כמובן לטובת הציבור.

דוד פרץ: אנחנו עובדים עבור המדינה, אנחנו לא עובדים עבור יזמים פרטיים, שיהיה ברור.

דוד פרץ: נאמרו פה כמה אמירות לא כל כך נכונות, ולכן חשוב שאני גם אתייחס לאמירות, וגם לדברים שאתה שאלת כרגע אני תכף אתייחס.

אלון טל: חשוב לי מאוד לשמוע.

דוד פרץ: רכבת ישראל מקימה פרויקט לאומי שנקרא פרויקט החשמול.

דוד פרץ: כולם מכירים אותו, מי שנוסע ברכבת רואה את זה.

אלון טל: פרויקט מבורך.

דוד פרץ: הפרויקט עצמו נאמד באומדן של כ-12 מיליארד ש"ח.

דוד פרץ: פרויקט בעל חשיבות עליונה, גם לטובת הציבור, להפחתת הזיהום וכו' וכו', אני לא אכנס לזה.

דוד פרץ: במסגרת הפרויקט אנחנו נדרשים להעמיד עמודים לאורך מסילות הרכבת, עמודים שיתמכו במערך החשמול, הכבלים שנמצאים מעל המסילה.

דוד פרץ: היום, בגלל הסמיכות של מנחת הבונים לקווי הרכבת לא ניתן להקים את עמודי החשמול.

דוד פרץ: יש בעיה של מגבלות תעופה, זה נקרא משפכי תעופה, שלא ניתן להקים שם שום דבר – לא עצים, לא עמודי חשמול, לא עמודי חשמל, לא עמודי תאורה, שום דבר.

דוד פרץ: וכדי שהרכבת תוכל להתקדם בקטע הספציפי וכן להקים עמודי חשמול, כי אי-אפשר להקים עד נקודה מסוימת ולדלג, אז צריך לעשות שני דברים: או לקחת את המנחת ולהזיז אותו או לקחת את המסילה ולהזיז אותה.

דוד פרץ: את המסילה אי-אפשר להזיז, כי יש כבר תוכניות, את תת"ל 65 ועוד כמה תוכניות אחרות.

דוד פרץ: ואז הוחלט לקחת את המנחת, ובעצם להזיז את המנחת, מהמקום שהוא נמצא בו צריך להזיז אותו מזרחה, להרחיק אותו מהמסילה כמה מטרים, וגם צריך להגביה אותו באיזה מטר בערך מעל פני הקרקע.

דוד פרץ: כדי לבצע את זה בחנו כמה אפשרויות, מה אפשר לעשות.

דוד פרץ: אולי אפשר לקחת את המנחת, להשבית אותו לתקופה מסוימת, להשבית את המנחת מכל הפעילות שלו, המסחרית והציבורית, ולבנות מנחת חדש.

דוד פרץ: ורק אחרי שנבנה את המנחת החדש, להחזיר את פעילות המטוסים.

דוד פרץ: האופציה הזאת נדחתה ולא התאפשרה.

דוד פרץ: ולכן אמרנו: אוקיי, איך אנחנו עושים את זה?

דוד פרץ: מה אנחנו עושים?

דוד פרץ: אז אמרנו: הדרך היחידה היא שלביות ביצוע, כמו שעושים בכל פרויקט לאומי בארץ.

דוד פרץ: בעצם לוקחים, בונים מנחת אחר זמני, מעבירים אליו את התנועה, שהוא רחוק מהמסילה, מפרקים את המנחת הישן, ובונים מנחת חדש צמוד אליו.

דוד פרץ: זאת אומרת, מה שקורה בצורה הכי פשוטה, זה המנחת הקיים כיום, בונים מנחת חדש זמני, מעבירים אליו את תנועת המטוסים, משחררים את הקמת עמודי החשמול לאורך המסילה, ואז אפשר להתקדם בפרויקט.

דוד פרץ: ובינתיים ברגע שהמטוסים עוברים למנחת הזמני, שזה ה-1,000 מ' הצפוניים, לוקחים את המנחת הקבוע, הורסים אותו, ובונים מנחת קבוע חדש שהוא רחוק מהמסילה.

דוד פרץ: זה ה-800 מ' הנוספים.

דוד פרץ: פה 1,000 מ' נוספים, ופה ה-800 מ' שזזו.

דוד פרץ: סך הכל 1,800 מ'.

דוד פרץ: הרכבת משקיעה את כל הכסף הזה רק לטובת העבודות החשמול.

דוד פרץ: זה חלק מפרויקט החשמול.

דוד פרץ: זה לא חלק מפרויקט מנחת הבונים.

דוד פרץ: אנחנו לא עובדים עבור אף אחד.

אלון טל: אני רוצה לשאול אותך: בפועל מה שקרה שגורם פרטי, ומפעיל, אני חושב, בית ספר מאוד יפה לצניחה מ-800 מ', ואחרי העבודה הוא מקבל עוד 1,000 מ' מתנה ממדינת ישראל.

אלון טל: דרשתם השתתפות על המתנה הזאת?

דוד פרץ: אני אסביר.

יוראי להב-הרצנו: ויש עוד משהו.

יוראי להב-הרצנו: בתשתיות לאומיות שדורסות שטחים או קניין פרטי אני מכיר פונקציה של הלאמה, של להפקיע את השטח מבעל הקניין ולפצות אותו.

דוד פרץ: יש אפשרות כזאת.

דוד פרץ: האפשרות נבחנה.

יוראי להב-הרצנו: זאת האפשרות שאני מכיר.

יוראי להב-הרצנו: האם במקרים אחרים שבהם הייתם צריכים להפקיע שטח פרטי לצורך העניין למשל בית פרטי, האם קרה שבניתם בית פרטי עבור בן אדם שלקחתם ממנו את השטח ולא שילמתם לו – הרי פה מה שאתם עושים, אתם בונים את מה שיש על השטח הפרטי שאתם למעשה לוקחים.

יוראי להב-הרצנו: הרי אין פה פעולת הלאמה או הפקעה, אתם בונים פשוט את המשאב הזה.

דוד פרץ: שאלת שתי שאלות נכונות וחשובות.

דוד פרץ: קודם כול קיים תהליך של הפקעה, הלאמה.

דוד פרץ: בעצם לקחת את הנכסים, להעביר אותם למדינה.

דוד פרץ: התהליך הזה לוקח זמן.

דוד פרץ: הוא יכול להימשך שנים.

דוד פרץ: אנחנו בחנו גם את הנושא הזה ואת האפשרות הזאת.

דוד פרץ: אני מניח שאם הדבר הזה היה נכנס לתהליך משפטי היה נגרר ונגרר, ובעצם דוחה את פרויקט החשמול.

דוד פרץ: אז המדינה הייתה מפסידה פה, אבל היא לא הייתה נכנסת לפה.

דוד פרץ: זה אחד.

דוד פרץ: שתיים, גם בהליך ההפקעה המדינה שמה כסף.

דוד פרץ: דבר נוסף, לשאלה השנייה שלך, התשובה היא כן.

דוד פרץ: אנחנו כן עושים דבר כזה, לא עם בתים פרטיים, אבל עושים את זה עם תשתיות נפט, תשתיות גז, מים, חשמל.

יוראי להב-הרצנו: תן לי דוגמה.

דוד פרץ: מקורות – קו מקורות עובר במקום שצריך להקים - - -

יוראי להב-הרצנו: לא, של בן אדם פרטי, מקורות זו חברה ממשלתית.

דוד פרץ: אז אמרתי, אני לא מכיר - - -

יוראי להב-הרצנו: אדוני, אתה אחראי על הנושא הזה ברכבת ישראל.

יוראי להב-הרצנו: תן לי דוגמה לעוד קניין פרטי שנלקח מהיזם, נבנה מחדש של רכבת ישראל.

יוראי להב-הרצנו: תן לי דוגמה למקרה כזה.

דוד פרץ: אמרתי, אין לי דוגמה כזאת.

דוד פרץ: אם זה היה שדה תעופה שמשרת את הציבור הוא היה שייך למדינה או שייך ליזם פרטי, מבחינתנו היינו הך, אנחנו מתייחסים לזה אותו דבר.

יוראי להב-הרצנו: אבל זה לא היינו הך.

דוד פרץ: למה לא?

יוראי להב-הרצנו: אני אומר, כי מדובר פה בקניין פרטי, שאומנם המדינה לוקחת אותו, חוקרת אותו, עושה בו שימוש, משלמת ליזם כסף, אבל מדובר בקניין פרטי.

דוד פרץ: אנחנו לא משלמים ליזם כסף.

יוראי להב-הרצנו: מה זאת אומרת?

יוראי להב-הרצנו: יש לו עכשיו 800 מ', אתה בונה עכשיו 1,800 מ'.

יוראי להב-הרצנו: אתה משביח לו על חשבוננו.

דוד פרץ: אני אענה.

דוד פרץ: ברגע שהרכבת תסיים לבנות את ה-800 מ' במצב החדש הקבוע, מבחינתנו לגבי ה-1,000 מ' הצפוניים אפשר לפרק אותם.

דוד פרץ: אפשר להחזיר אותם לשטח, אפשר לעשות הכול.

דוד פרץ: אין לנו שום עניין עם הדבר הזה.

דוד פרץ: מבחינת הרכבת אין לה שום עניין בנושא הזה.

דוד פרץ: הבנייה של המנחת הצפוני היא רק לשלבי ביצוע, רק לטובת שלבי הביצוע.

יוראי להב-הרצנו: וכמה זה עולה?

אלחנן שורץ: זה קצת תמימות להגיד את זה.

אלחנן שורץ: אתה בונה שם - - - לפי תוכניות - - -

דוד פרץ: מה תמימות?

דוד פרץ: אנחנו עובדים על פי תוכנית מאושרת.

אלחנן שורץ: נכון, ועל פי שלבי ביצוע.

אלון טל: מר שוורץ, אני לא חושב שזה הזמן להתווכח.

אלון טל: יש לנו עוד דיון חשוב על בריאות הציבור באשקלון וקצא"א, אני רוצה לשאול אותך עוד פעם לשאלתי הראשונה.

אלון טל: בסך הכול אני מבין אותך ואתה מציג עמדה קוהרנטית, אבל כמה עלה הפרויקט הזה למשלמי המסים?

אלון טל: אני חושב שהציבור זכאי לדעת.

דוד פרץ: הפרויקט סך הכול עלה 37.5 מיליון ש"ח, פלוס עוד כל מיני עלויות, אנחנו מגיעים לבסביבות 45 מיליון ש"ח.

רחל שלם: התכנון?

דוד פרץ: כולל הכול, 45 מיליון ש"ח.

רחל שלם: והתשלום למינהל?

דוד פרץ: התשלום למינהל, אנחנו משלמים רק עבור השימוש הזמני, אנחנו לא משלמים עבור השטח.

רחל שלם: כמה?

דוד פרץ: ככל שהיזם יחליט שהוא רוצה להשאיר בעתיד, ויוחלט להשאיר את המנחת הזמני כקבוע, הם ישלמו על השימוש בשטח כמו כל דבר אחר.

דוד פרץ: לרכבת אין בכלל עניין - - -

רחל שלם: כמה - - -

אלון טל: סליחה, בסדר.

אלון טל: אני קודם כול מודה לך.

אלון טל: אני מברך על יוזמת החשמול, ואתה בוודאי לא אחראי לאורך המסלול.

אלחנן שורץ: רק שאלה: למה אתם בונים בלי היתר בנייה?

אלחנן שורץ: למה אתם ממשיכים כשאתם יודעים שאין היתר בנייה?

רחל שלם: אני חייבת שאלה אחת:

רחל שלם: מ-2004 המנחת הקיים שאתם מדברים, שצריך לעשות לו זמני ולהחליף אותו, מסומן להריסה.

רחל שלם: אין מנחת זמני.

דוד פרץ: אני אענה לך.

דוד פרץ: אני מ-2004 לא הייתי ברכבת.

רחל שלם: וגם ב-2017.

אלון טל: אני ארשה לשתי השאלות, אבל תנסה לתת תשובות קצרות, כי אנחנו - - -

דוד פרץ: לגבי ההיתר – אנחנו עובדים בהתאם לחוק.

דוד פרץ: כל מקום שבו נדרש היתר אנחנו פועלים על פי היתר, איפה שלא נדרש היתר אנחנו עובדים בלי היתר.

דוד פרץ: העבודות המבוצעות כיום מבוצעות לפי סעיף 31 לחוק התכנון והבנייה, שזה עבודות פטורות מהיתר.

אלחנן שורץ: זה לפיתוח חצרות.

דוד פרץ: שנייה.

דוד פרץ: כל הדבר הזה מבוצע בשיתוף פעולה מלא מול המועצה - - -

קריאה: זאת הבעיה.

דוד פרץ: אני לא יודע להתייחס לזה, אני מתנצל.

רחל שלם: סעיף 31 הוא על חצר הבית, פטור מהיתר.

אלחנן שורץ: אתם גם בונים מחוץ לשטח התב"ע - - - 130 מ'.

אלון טל: אני מבקש מגב' אילה גלדמן.

אלון טל: תציגי את תפקידך במסגרת אגף התכנון, והאם המשרד להגנת הסביבה היה מעורב בסוגיה הזאת?

אלון טל: האם אתם חושבים שזה לטובת הסביבה של חוף הכרמל, שיהיה מסלול כזה ארוך?

אלון טל: ובעיקר, מה עם קידום שמורת הטבע, לאור הצפיפות הגוברת והביקושים הגדלים לנופש ופנאי בכלל במדינת ישראל?

אלון טל: בבקשה.

אילה גלדמן: אני ראש אגף תכנון במשרד להגנת הסביבה.

אילה גלדמן: לאורך כל קידום התוכניות של השדה הזה אנחנו לא חשבנו שנכון להגדיל את השימושים בו.

אילה גלדמן: בהחלט קיים קונפליקט בין ערכיות השטח מסביב לבין גידול והרחבת השימושים הקיימים בשדה, וזה בהחלט השפיע גם על אופן של קידום השדה.

אילה גלדמן: אנחנו עובדים במסגרת חוק התכנון והבנייה, ברגע שמאושרות תוכניות אנחנו מחויבים להתייחס אליהן, אי-אפשר להתעלם מתוכניות.

אילה גלדמן: אז ברגע שמתקבלות החלטות תכנוניות אנחנו מחויבים אליהן.

אילה גלדמן: ניר אנגרט שהציג קודם הציג גם את המורכבות של התוכנית של השמורה שמקודמת, שנאלצה להתייחס לעובדה שיש תוכנית מאושרת לשדה, והשמורה הייתה חייבת להתייחס לזה.

אילה גלדמן: העמדה שלנו ידועה, ברורה, נציגה שלנו ישבה בוועדת העורכים של תמ"א 15/2 או תיקון 13 לתמ"א 1, אותה תוכנית.

אילה גלדמן: ואנחנו חושבים שיש פה איזה ראייה שביחס לכלל צרכי מדינת ישראל ניתן פה מקום עודף לתעופה האווירית.

אלון טל: אז מבחינת משרד, הייתם שמחים שבסופו של דבר 1,000 מ' נוסף ייהרס, ונחזיר את המנחת לממדיו - - -

אילה גלדמן: אני אזהר פה, כי אני לא מכירה לעומק את התוכנית הזאת.

אילה גלדמן: אני לא ליוויתי אותה באופן אישי, אז אני רוצה להיזהר במה שאני אומרת.

אילה גלדמן: אבל בגדול אנחנו לא חושבים שיש מקום, ואת העמדות האלה גם אמרנו בחוות הדעת שלנו לתוכנית, וגם ציטטת סעיפים מאוד ספציפיים מחוות הדעת שלנו, אבל חוות הדעת שלנו לתוכנית אמרה שאנחנו לא חושבים שיש מקום להרחיב את השימושים מעבר לשימושים התיירותיים, ולשרת את השימושים הקיימים עצמם, ללא תוספת זכויות בנייה מעבר לצורך הזה.

אילה גלדמן: זה גם עולה בתוספת, אם לא היו חייבים להאריך את המסלול אז גם לא חייבים, אבל לא התייחסנו לזה באופן פרטני בחוות הדעת.

דן מוקדי: אתם בירכתם על התוכנית.

דן מוקדי: ואני אעביר את חוות הדעת.

אלון טל: סליחה, היא לא הפריעה לך.

אלון טל: היא יודעת מה עמדת המשרד להגנת הסביבה ולא אתה, בבקשה.

אילה גלדמן: יש לי את חוות הדעת.

אילה גלדמן: אני לא הפרעתי לך.

אילה גלדמן: אני רוצה לומר, כשאנחנו נמצאים בתוך מה שנקרא המשחק של ההליך התכנוני יש עמדה עקרונית ראשונית.

אילה גלדמן: ואז ברגע שיש החלטה שהתוכנית כן מתקדמת אנחנו מנסים להשפיע ככל הניתן על צמצום ההשפעות הסביבתיות של התוכנית.

אילה גלדמן: זאת אומרת, שיש הבדל בין חלופת אפס, האם התוכנית בכלל תקודם או לא תקודם?

אילה גלדמן: ואז כשהיא מקודמת, מה אנחנו אומרים לגבי אופן הקידום שלה?

אילה גלדמן: ובסוף בהינתן כל הפשרות - - -

דן מוקדי: זה לא קרה.

אלון טל: סליחה, אדוני.

אלון טל: את לא צריכה להשיב לו, את צריכה להשיב לי.

אלון טל: אני שואל: האם מהמשרד להגנת הסביבה חושב - - -

אילה גלדמן: חושב שאין צורך להוסיף עוד שימושים.

אלון טל: ומה פיזית?

אלון טל: יש לנו עכשיו משהו שהוא למעלה מפי שתיים מהמנחת הנוכחי.

קריאה: יותר.

אלון טל: כן, יותר מפי שתיים.

אלון טל: ושמעתם את השאיפות של - - -

אילה גלדמן: כל מה שמגביל את האפשרות לקדם ולחזק את השמורות שם ואת המלחות שם ואת כל הדברים שניר דיבר עליהם, אנחנו חושבים שזו מערכת איזונים לא מדויקת.

יוראי להב-הרצנו: ביחס לסביבה הדברים ברורים.

יוראי להב-הרצנו: השאלה האם את מכירה שיש חוות דעת לגבי בריאות הציבור, ההשפעה של הגדלת התעבורה לשימושים נוספים על התושבים שגרים בסמיכות למנחת הזה, חלק מהתסקיר הסביבתי.

אילה גלדמן: כשאנחנו בדקנו את המסמך הוא התייחס לשימושים המותרים בתוכנית.

אילה גלדמן: כל שימוש נוסף וכל פעילות נוספת תצטרך להיבדק, כרגע לא ניתן.

אילה גלדמן: כל שימוש נוסף – יבדוק את המשמעויות האלה, במיוחד כשנוגע לתעופה המדובר ברעש.

יוראי להב-הרצנו: נכון.

אילה גלדמן: ובוודאי הדברים ייבדקו.

אילה גלדמן: כרגע יש מגבלות על התוכנית.

אילה גלדמן: אז מה שמותר נבדק.

אילה גלדמן: זה נבדק במסגרת התוכנית, ועל זה המשרד מברך שזה נעשה.

אילה גלדמן: המשרד יודע לברך בחלקים גם.

יוראי להב-הרצנו: זה לא שחור או לבן.

אילה גלדמן: לא, החיים הם מאוד מורכבים.

אילה גלדמן: ובהקשר של כל שדה תעופה, תמיד הבסיס הוא בדיקת המשמעויות של הרעש.

אילה גלדמן: זה הדבר הראשון כשנכנסים לבחינה של מיקום של שדה, של הרחבה של שדה.

אילה גלדמן: אנחנו עוד שבוע הבא נחגוג יום שלם על דיונים על הרחבה של נתב"ג.

אילה גלדמן: זו הסוגיה המרכזית קודם כול בשדות תעופה.

אלון טל: האם מישהו הגיע לדיון ולא הספיק לדבר?

יוראי להב-הרצנו: יש פה נציגים של משרד הביטחון?

יוראי להב-הרצנו: המשרד לביטחון הפנים?

קריאה: הוזמנו אבל - - -

אלון טל: הוזמנו.

אלון טל: ניגש לסיכום.

דן מוקדי: יש את האישורים של המשרד לביטחון הפנים ושל רשות הכבאות, אם אתם רוצים לראות.

אלון טל: חגי, אני מבין שבאת לדיון השני, אנחנו פשוט חייבים לקצר פה.

חגי לוין: הערה על הדבר האחרון שהוזכר, פשוט לא בוחנים את ההשלכות הבריאותיות באופן כללי במדינת ישראל.

חגי לוין: לא עושים את הסקירה - - - לא בוחנים את ההשלכות הבריאותיות, ואנחנו לא יכולים לדעת מה ההשפעות הבריאותיות על האוכלוסיה שגרה באותו אזור.

קריאה: אתה יכול בבקשה להגדיר מה זה השפעה בריאותית?

אלון טל: אני חושב שהאמירה נאמרה, היא נכונה.

אלון טל: טוב, יש לי בטן מלאה בסוגיה, הגשתי חוק בנושא.

אלון טל: אבל אנחנו ניגש לסיכום.

אלון טל: קודם כול אני מבקש להודות לכולם שהגיעו ועזרו לנו להבין את השתלשלות העניינים.

אלון טל: הוועדה מברכת על ההחלטה בתוך המועצה האזורית חוף כרמל להחזיר את היוזמה של הקמת שמורת טבע מליחה.

אלון טל: מדינת ישראל היא מדינה צפופה, והולכת להיות יותר צפופה.

אלון טל: הציבור משווע לשטחים שאפשר לטייל בהם וליהנות מהטבע.

אלון טל: והוועדה מברכת על ההחלטה של שיתוף הפעולה בין רט"ג לבין המועצה האזורית כדי להחזיר את הדבר.

אלון טל: הוועדה עדיין לא קיבלה תשובה ברורה בקשר לנחיצות של המנחת לצורך כיבוי, כאשר שמענו דעות מאוד ברורות שהיום אנחנו יכולים להסתמך על המתקנים של חיל האוויר וכו'.

אלון טל: ולכן הוועדה מבקשת תוך שבועיים מהשר לביטחון הפנים או מי שיונחה לכך, לתת לנו חוות דעת מפורטת בקשר ליכולת של מדינת ישראל לענות על הסיכון של שריפות באזור הכרמל עם התשתית הקיימת, ואם היא באמת צריכה עוד מסלול בהיקף שכזה.

אלון טל: זה דבר אחד.

אלון טל: דבר שני, מעולם לא התקיים דיון ציבורי משמעותי האם אנחנו רוצים באמת לבטל שמורות שימשכו ציפורים לעומת החשיבות של שדה תעופה?

אלון טל: אני חושב שזו שאלה לגיטימית.

אלון טל: אני רואה את התועלת וההנאה של ציבור מסוים שרוצה ללמוד צניחה ולנצל את התשתית.

אלון טל: יש גם ציבור אחר שרוצה – השאלה אם אפשר לדון ביחד.

אלון טל: שמענו מהיזם שזה לא ניתן.

אלון טל: ואני חושב שהוועדה קוראת למועצה הארצית או לגורם אחר שעוסק בתכנון לעשות את האיזון הזה.

אלון טל: הוועדה מחוזית פה הודיעה שהיא לא רוצה לעשות את זה, לכן אני מפנה את זה למועצה הארצית, כי באמת זו סוגיה ארצית.

אלון טל: שטחי מועצת חוף הכרמל אלה שטחים בעלי חשיבות לאומית.

אלון טל: הנקודה האחרונה, אני רוצה לחזור לנקודה שמעלה חברי יוראי להב הרצנו, בסך הכול יש לנו מצב שמדינת ישראל, משלמי המסים, הגדילו מאוד את הערך של מנחת פרטי של אדם.

אלון טל: אנחנו לא ראינו את פרטי ההתקשרות, אבל ממה שאנחנו מבינים ההשתתפות של היזם הפרטי היא מזערית יחסית לעלות הכוללת של הפרויקט.

אלון טל: ולכן היינו רוצים לשמוע תשובה מרשות התעופה האזרחית או אפילו ממשרד האוצר - - -

מוטי שמואלי: אנחנו לא צד לעניין.

אלון טל: אתם לא צד לעניין.

אלון טל: אז אנחנו נצטרך לחשוב, מי מאשר – אני מניח שאולי משרד האוצר – שמאשר עסקה כזו, ומה אפשר לצפות שהציבור יקבל חזרה.

אלון טל: אני רוצה לסכם בזה שלא באנו פה באמת לשפוט אף אחד וכו'.

אלון טל: בסך הכול אני חושב שהאינטרס של הוועדה הזאת הוא לתת מענה לאותו ציבור שחי באזור ונהנה מאיכות חיים מאוד גבוהה, וציבור גדול מאוד שמבקר באזור ולא רוצה שייפגע.

אלון טל: ואני מקווה שהדיון והתשובות שנקבל בהמשך יעזרו לנו לעשות זאת.

אלון טל: גם אם נהיה בפגרת בחירות אפשר לדרוש את התשובות, ואנחנו נשמח לקבל אותן.

אלון טל: ואני גם אשמח, המשרד להגנת הסביבה, קצת שתחדדו את עמדתכם בקשר למה החזון שלכם לאזור, והאם אפשר באמת לשחרר עם המלצה שלכם את הקילומטר הנוסף שנבנה עכשיו באופן זמני, ולחזור לממדים הנוכחיים שהם כנראה איזשהו שיווי משקל סביר?

אלון טל: אני מודה לכל אחד שהגיע ולסבלנות שגיליתם.

אלון טל: אני חושב שזה היה דיון מועיל.

אלון טל: בזה אני נועל את הישיבה.